Эртани кутиб… « Ўзбекистон Халқ Ҳаракати\n06 July 2017 - 6:00\n(“Ўзбекистон адабиёти ва санъати” газетаси мухбири билан суҳбат)\nМУХБИР: Жамиятимизда қайта қуриш руҳиятида тарбияланаётган ўзига хос кишилар етилаяпти. Уларнинг бадиий, фалсафий, психологик образлари акс эттирилган мукаммал асарлар бир неча йиллардан сўнг вужудга келади. Сиз, шоир сифатида қандай маънавий ўзгаришларни кузатаяпсиз?\nМуҳаммад СОЛИҲ: Адабиёт соҳасида чинакам ёзувчи ҳар кунини қайта қуришдан бошлайди. У мажлис ва анжуманларда чиқарилган қарорларни кутиб ўтирмайди. Унинг виждони олий даражадаги анжуман. Бу анжумандан чиқарилган қарор эса, унинг асаридир. Ёзувчи ҳеч ким, ҳатто энг яқин дўсти олдида ҳам ҳисоб бермаслиги мумкин, аммо ўз виждони қаршисида имтиҳондан ўтишга мажбур. Кеча бугундан шу билан фарқ қилади-ки, бугун ёзувчи айтаётган гаплар ерда қолмаяпти, инобатга олинаяпти. Бугун муаммо сифатида кўтарилаётган масалалар ҳам илгари айтилган эди, аммо қўллаб-қувватланмаётган эди. Хуллас, кеча тўғри гапирган ёзувчи бугун ҳам тўғри гапирмоқда. Кеча ёлғон ёзган ёзувчи эса, бугун ҳам ҳақиқатни айтолмайди. У ўз ниқобини ўзгартириши мумкин.\nДавр — одамларнинг ўзи. Янги руҳ ҳам ўша одамларда пайдо бўлган руҳдир. Демак, “қайта қуриш осмондан тушгани йўқ”. Бу жараённи жамиятимизнинг энг илғор бўлаги — фикр аҳли узоқ йиллар давомида ботиний тайёрлаб келди. Чунки, ошкораликка эҳтиёж, тўла ҳақиқатга ташналик бизда ҳамиша бўлган ва доимо бўлажак. Буни шеърият мисолида кўриш мумкин. 20-30 йилларда Беҳбудий, Чўлпон, Фитрат ва Ҳамза, Ғафур Ғулом, Усмон Носир, Ойбек, Миртемир каби шоирлар қайта қуришнинг илк қалдирғочлари эдилар. 60-йилларда Эркин Воҳидов ва Абдулла Орипов ижодлари ҳам ўша жараёнга ёрқин мисол бўла олади. 70-йиллар бошида пайдо бўлган Рауф Парфи, Омон Матчон, Чўлпон Эргаш, Миразиз Аъзам ва Ҳалима Худойбердиева каби бир қанча бошқа шоирларни ҳам ўша янгиланишнинг давомчилари дейиш мумкин. 70-йиллар охирида яна бир “ташна авлод” — Усмон Азим, Шавкат Раҳмон, Хуршид Даврон каби ўнлаб ижодкорлар адабиётга кирди. Бу занжир узилиб қолгани йўқ, унинг бугунги ҳалқасини ташкил этадиган яна бир соғлом авлод кўз ўнгимизда шаклланиб келмоқда.\nҚайта қуриш — мураккаб жараён. Бунинг натижасини кўриш учун вақт керак. Вақт ўтиб, “қураётган” одамлар асли бузаётган бўлиб чиқиши мумкин. Ёки, аксинча, “бузаётганлар”нинг бир кун келиб, ҳақиқий қурувчилар эканлиги аён бўлиши мумкин. Хуллас, бирдан англаш қийиин.\nҚайта қуришга қарши кимсалар ҳам бор. Сиёсатда ҳам, турмуш ва адабиётда ҳам. Юқорида саналган ёзувчи ва шоирларнинг деярли ҳаммаси ўша қарши кучлардан озми-кўпми “сабоқ” олган. Аммо бундан ҳафа бўлишнинг кераги йўқ. Агар ҳақиқат учун беш йил курашиб, унинг юзага чиқишини яна беш йил кутиш керак бўлса, курашиш ва кутиш лозим. Агар бу муддат яна чўзиладиган бўлса, бари бир — курашиш ва кутиш керак.\nМУХБИР: Ҳазрат Навоий Маҳмуд Қошғарий даврида бошланган ёзма адабиётни, ундан кейинги классик шоирлар ижодини ўргана бориб, ўз даври шеъриятини маънавий жиҳатдан олий камолотга етказди. Унинг кейинги салафлари эса, бу адабиёт ривожига муносиб ҳисса қўшдилар. Ҳозирги вақтда ҳам ижодкорлар классик меросимизга кенг мурожаат қилмоқдалар. Лекин уни тўлалигича ўрганиш ва тадқиқ этиш борган сари қийинлашиб бормоқда…\nМуҳаммад СОЛИҲ: Бу ҳақда бир неча йил аввал “Ёшлик” журналида фикр билдирган эдим. Ўша фикрни яна давом эттириб айтганда, классик шеърият ва умуман, ўтмиш адабиётини ўрганишни мактабданоқ йўлга қўймаса,бизнинг билимимиз чалалигича қолаверади. Бу соҳада қайта қуришни эски ўзбек ёзувини мактаб программасига киритишдан бошламоқ лозим ва бу иш бизнинг биринчи вазифамиз бўлмоғи керак. Бу фикр “Шарқ юлдузи”да ҳам ўтказилган давра суҳбатида ҳам айтилган эди. Аммо суҳбат қатнашчиларидан бири, маориф вазирлиги ходими “бу иш тил ва адабиёти институтига боғлиқ, бунинг устига, эски ҳарфни ўргатадиган ўқитувчилар кам” деган ғалати гапни айтди. Ваҳоланки, мактаб ўқув программаларини тил ва адабиёт институти эмас, маориф вазирлиги тузади. Эски ўзбек графикаси эса, филология факультетини тамомлаб, мактабда ишлаётган барча ўқитувчиларга таниш. Афсуски, лоқайдлик, расмиятчилик — сансолорлик ҳамон бизга тўсиқ бўлаяпти.\nМУХБИР: Ҳар қандай даврда ва қийин шароитда ҳам ҳақиқий ижодкор, юксак санъаткорлик билан энг яхши асар яратган. Бундай юксак асарлар ҳамиша ҳаққоний баҳосини олиш керак. Уларни турли назариялар, оқимлар гирдобига ташлаб қўймаслик зарур.\nМ. СОЛИҲ: Япон адабиётининг йирик намояндаси Акутагава Рюноске ўз кундалигида “Инсон умри Бодлернинг бир сатрига ҳам арзимайди” деб ёзган эди. Бу ибора санъатга “муккасидан кетган” ёш йигитнинг гапи. Шундай фикр ўн-ўн беш йил аввал мен учун ҳам шиор эди. Бу максимализм ёш ёзувчи, ёш шоир ва умуман, ёш санъаткор учун зарур бўлса керак. Бу туйғу санъатни соф кўриш истагидир. Лекин вақт ўтган сари, одам санъатнинг ўзича яшай олмаслигини англаб боради. Бу чекиниш эмас, балки ҳаёт ҳақиқатини тан олишдир. Чунончи, Бодлернинг илоҳий сатрларини ўқийдиган одам бўлмаса, бу сатр ўз қийматини йўқотади. Демак, наинки сатр, балки жами санъатлар ҳам одамсиз ҳеч нарсага арзимайди. Бу жўн силлогизмни Рюноске фикрига бемалол қарши қўйиш мумкин. Аммо бундай “соф санъат” назарияси моҳияти билан ғайриинсоний, деган хулоса чиқмаслиги керак. Санъат (унинг яратувчилари) доим ўзини бегона унсурлардан ҳимоя қилишга мажбур бўлган. Шахсий ғараз, шахсий севги ёки нафрат, шахсий мақсадга хизмат қилувчи ташвиқот — санъат учун бегона унсурлар ҳисобланади. Шунингдек, санъатда фикрни ҳаммага баравар тушунтиришга интилиш ҳам санъат “соф”лигига путур етказади. Турмушимиздаги кундалик маълумотларни акс эттирувчи ташвиқий плакатлар билан Беҳзод ёки Моний чизган суратлар ўртасида фарқ бор. Плакатдаги фикрни кўпчилик тушуниши мумкин, миниатюраларни идрок этиш учун эса, маълум тайёргарлик лозим. Лекин, кўпчилик тушунгани учунгина, плакатни миниатюралардан устун қўйиш кулгили бўлади.\nМУХБИР: Миниатюра дедингиз. XIV-XVI асрларда Самарқанд жаҳон миниатюра санъатининг асосий даргоҳларидан бири эди. Санъатниг бу тури халқимиз томонидан бир неча асрлардан буён эъзозланиб келинади. Бироқ, ҳозирги ёш миниатюрачи рассомларимизга эътибор кам. Уларнинг асарлари кўпинча назардан четда қолмоқда…\nМ. СОЛИҲ: Миниатюра санъати таъсирини жуда кўпчилик рассомларда кўриш мумкин. Аммо бу иш билан жиддий шуғулланаётган ёшлар бармоқ билан санарли. Масалан, мен Шомаҳмуд Муҳаммаджоновни биламан. Янглишмасам, у Чингиз Аҳмар ҳомийлигида миниатюра мактаби ҳам очмоқчи бўлиб юрди, лекин қандайдир сабаб билан бу иш амалга ошмади. Шомаҳмуд — истеъдодли рассом. Ҳақиқий зиёли: ўз халқининг тарихини, адабиётини танийдиган, уларга меҳр қўйган рассом. Бундай истеъдод эгаларини қадрлашимиз керак.\nМУХБИР: Ўтмиш санъати ҳақида гап кетар экан, халқ бахшиларининг қутлуғ илҳоми хаёлга келаверади. Уларнинг сайлларда дўмбирасини қўлга олиб, бир неча кеча-кундуз айтишини кўз олдимизга келтириш қийин эмс. Улар қоғоз юзига қараб эмас, эл юзига қараб тўқиган. Қоғозга қараб шеър тўқийдиганларнинг кўпчилиги эл юзига қарай олмай қолмоқда.\nАйтинг-чи, агар Сиз шоир бўлмаганингизда қандай касб танлардингиз?\nМ. СОЛИҲ: Агар “шоир” бўлмаганимда, буни жиддий ўйлаб кўрган бўлардим… Шоир сўзини қўштирноққа олиб айтаяпман. Сабаби, мен шеър ёзишни касб қилиб олганлигимдан доим ичдан ноқулайлик сезаман. “Шоир” худди “қувонч соҳасининг устаси” ёки “изтироб бўйича мутахассис” қабилидаги атамаларга ўхшайди. Шеър ёзадиган одамнинг шеърдан бошқа ҳам касби бўлса, яхши. Шахсан мен, шеър ёзмаётганда таржима билан шуғулланаман. Таржима ҳам ижод, аммо бошқача. Шеър табиат маҳсули. Франсуз шоири Пол Валери романтик ёзувчилар ҳақида “уларнинг ҳар куни эрталаб соат фалондан соат пистонгача жунбушга киришини тасаввур қиламан”, деган эди. Бу кинояда жон бор. Илҳомни кун тартибига солиш қийин.\nБевосита сизнинг саволингизга келсак. Агар шеър ёзиб ўзимни овутолмаганда, қобилиятим етса, расм санъати билан машғул бўлардим. Бу менинг болалик орзуим. Аммо бу иш ҳам “касб” эмас. Бу иш ҳам руҳиятга боғлиқ. Кўриб турибсизки, баъзи одамларга касб насиб қилмас экан.\nМУХБИР: Санъатнинг яна бир тури, архитектура ҳақида савол бермоқчиман. Айтинг-чи, Тошкентдаги айнан қайси бинони ёқтирасиз?\nМ.СОЛИҲ: Менимча, қурилганига анча бўлса ҳам, Навоий театри шаҳримизнинг энг гўзал биноси бўлиб қолаяпти. Умуман, Тошкент бугунгига нисбатан гўзалроқ бўлиши мумкин эди. Афсуски, кейинги йигирма йил ичида тикланган бир-бирига ўхшаш иншоотлар уни Оврупо шаҳарларига кераксиз даражада ўхшатиб қўйди. Тошкент Шарқ марказларидан бири. Қиёфаси ҳам шунга мос бўлса, қани эди. Шаҳар қиёфасига фақат “эгизак бинолар” эмас, баъзи ҳайкаллар ансамбли ҳам ярашмай турибди: “Халқлар дўстлиги саройи” олдида жойлашган Шомаҳмудовлар оиласи тасвирланган ансамбл ўша тоифага киради. Урушда етим қолган болаларни ўз бағрига олган бу ажойиб оила тасвирида аввал ўша Оила — яъни, қўпол қилиб айтганда, ёмғир-сочиндан асрагувчи бошпана, шинамлик, меҳр кўриниши керак. Албатта, бунга эришмоқ учун уй солиш шарт эмас, лекин ансамблнинг ҳозирги ҳолати бизда ўша туйғуларни уйғотмайди. Майдон ҳаддан ташқари кенг, осмон ҳаддан ташқари яланғоч… бунинг устига, ансамбл фигураларида ҳеч қандай тасвирий ҳаракат йўқ.\nМУХБИР: Ҳар қандай идеологнинг ҳам, санъатнинг ҳам бош вазифаси тарбия бўлар экан, Сиз шоир эмас, тарбиячи бўлганингизда, масалан, болаларга биринчи навбатда нимани ўргатган бўлардингиз?\nМ.СОЛИҲ: Афсуски, мен тарбия йўлларини билмайман. Агар қўлимдан келса, болаларга аввал эркин фикрлашни ўргатган бўлардим. Эркин сўзлашни, эркин тинглашни — эркин яшашни ва умуман эрк санъатини ўргатган бўлардим. Бу сўзлар баланпарвоз кўриниши мумкин, аммо ўз қалбига чуқурроқ назар солган ҳар бир одам бу сўзларнинг нақадар ҳаётий эканлигини, умр мазмуни ва бу ҳақиқатни узоқ вақт англамай юрганлигини билиб қолади.\nХалқда “ҳур фикрли” деган ажойиб ибора бор.\nҲур — ҳуррият.\nМабодо, бу сўзлар турғунлик даври таъсирида баландпарвоз кўриниб, ўзининг қадим мазмунини йўқотаётган бўлса, декмак, биз гуноҳкормиз.\nМУХБИР: Тасвирий санъатни яхши тушуниш, ундан кўпроқ завқ олиш учун киши саводхон, эстетик билимга эга бўлиши керак. Худди шунингдек, шеъриятни яхши қабул қилиш учун проза тайёргарлигини ўташ керак. Китоб жавонингизининг кўпгина қисмини насрий асарлар ташкил этади. Демак, шеър ёзиш учун ҳам насрий асарларни кўп ўқиш керак экан-да?\nМ.СОЛИҲ: Эҳтимол бу ғалати тушунилиши мумкин, аммо мен шеърдан кўра, насрий асарларни кўпроқ ўқийман. Менимча, шеър ёзадиган одамга шеър ўқиш учун ҳам “кайфият” керак.\nМУХБИР: Қайси ёзувчиларнинг ижоди Сизга кўпроқ маъқул тушади? Ва умуман, китобхон сифатида мутолаа тажрибангиз хусусида гапириб берсангиз…\nМ.СОЛИҲ: Китобхоннинг диди, қизиқишлари адабий жараён билан, нафақат бир халқ адабиёти, балки, жаҳон адабиётида кечаётган ўзгаришлар билан бирга ўзгариб боради. Соддароқ айтсак, ҳар қандай янги асар ўзининг янги ўқувчисини яратади. Маълумки, 60-йилларда иттифоқда энг машҳур чет эллик ёзувчи Эрнест Хемингуэй эди. У билан бир даврда яшаб, ижод этган Уилям Фолкнер эса, сал “кечикиброқ” келди.\nМУХБИР: Бунга сабаб нима? Фолкнер асарларининг вақтида таржима қилинмаганими?\nМ.СОЛИҲ: Шундай бўлиши ҳам мумкин, аммо, менимча, ўша пайтда Фолкнер асарларини ўқиб, ундан лаззатланадиган китобхон оммаси бўлмаган. Асосан, Толстой, Чехов ва бошқа классиклар анъанасида тарбияланган совет китобхони учун аввал Ремарк ва Хемингуэйга ўхшаш уруш даври авлодининг қарашларини ифодалайдиган ёзувчилар, ярим романтик, гуманистлар керак эди.\nБалки мен янглишаётгандирман. Чунки, янги китобнинг ўқувчиси “бор” ёки “йўқ”лигини ўша китоб босилгандан кейингина аниқлаш мумкин. Демоқчиманки, агар Фолкнер асарларини ҳам Хемингуэйники билан бир вақтда таржима қилинса, ўша пайтдаёқ машҳур бўлармиди, ким билади. Лекин 60-йилларда рус тилига ўгирилган австриялик ёзувчи Франс Кафка ҳозир ҳам ўша йиллардаги Хемингуэй, бугундаги Фолкнер даражасида оммалашгани йўқ. Албатта, бу нашр сиёсатига ҳам боғлиқ нарса. Кўпгина авторлар, у ёки бу сабабли, кам нусхада босилади. Масалан, ўша санаганларимиз ўша франсуз ёзувчилари ва Кафка асарлари бор-йўғи бир марта чоп этилган. Бу китобларни бугунги кунда айрим китобхонлардан топиш мумкин, холос. Аммо бу ёзувчиларнинг “машҳур” эмаслигига асосий сабаб, уларнинг кенг оммага кечикиб келганида эмас. Балки, омманинг уларга етиб келолмаётганида бўлса керак…\nГапни узоқдан бошлаганим, совет китобхони ўтган ўша “босқич”ларни мен ҳам тўла бўлмаса-да, чалароқ ўтганман. Ўзбек тилида яратилган биринчи романлардан тортиб, рус ёзувчиларининг асарлари ва чет эл адабиёти намуналари — ҳаммаси, китобхон сифатида шаклланишимга яхшими-ёмонми, таъсир қилган.\nҲозир мен учун энг қизиқ адабиёт — Лотин Америкаси адабиёти.\nЕтмишинчи йиллар бошида, ҳамма талабалар қатори, мен ҳам Ғарб адабиёти таъсирида юрардим. Худди шу пайтда мексикалик ёзувчи Хуан Рулфо ва колумбиялик Габриэл Маркес асарлари қўлимга тушиб қолди, янги мутолаа босқичи бошланди. Франсуз экзистентсиалистларининг (Жан Пол Сартр, Албер Камю ва бошқалар) асабий, ҳаяжонли мистериясидан чиқиб, янги мистерияга — қувноқ, айни пайтда қўрқинчли, аммо эртакдай товланиб тургувчи дунёга шунғидим…\nМУХБИР: Кейинги пайтда жаҳон проза маркази Лотин Америкасига кўчди, деган гаплар кўпайди. Бундай кўтарилишнинг туб илдизларини билиш мумкинми?\nМ.СОЛИҲ: Бу янги адабиётда икки маданият таъсирини кўриш мумкин: Лотин Америкасининг ўз маданияти — ҳар хил этник гуруҳларга мансуб, аммо бир тилда сўзлашадиган халқлар фолклори, афсона ва асотирлари таъсири ва Ғарб маданияти, кўпроқ франсуз адабиётининг таъсири яққол кўринади. Мутолаа жараёнида мен қизиқ нарсаларга дуч келдим: бугунги машҳур “Танҳоликнинг юз йили” романини ўқиётиб, кўз олдимга дарров генерал Грант келди. Биз бу қаҳрамонни, асосан, кубалик ёзувчи Хосе Мартининг очерки орқали биламиз. Грант — тарихий шахс. Шимолий Америкалик. У капитан лавозимидан истеъфога чиқиб, қирқ ёшигача пўстиндўзлик қилиб кун кечиради. Лекин XIX-асрнинг иккинчи ярмида бошланган Шимол ва Жануб штатлари ўртасидаги уруш тўлқини бу кўримсиз одамни тарих саҳнасининг энг баланд жойига олиб чиқади ва истеъфодаги капитан, пўстиндўз Грант АҚШ президенти даражасига етади.\nМаркес яратган Ауэрелиано Буэндиа ва патриарх Никанор тақдирлари истеъфодаги капитан Грант тақдирига ўхшайди. Мен Хосе Мартининг Маркесга таъсири ҳақида гапираётганим йўқ, балки, мавзу анъанасига урғу бераяпман. Албатта, тарихий шахс Грант билан адабий персонаж Ауэрелиано ёки Никанор ўртасидаги фарқ катта. Аммо уларни ҳокимиятга олиб келган ижтимоий-руҳий мотивлар ўхшашлиги бизни ҳайратга солади. Ҳолбуки, генерал Грант — Шимолий Америкaлик. Маркес қаҳрамонлари эса, лотинамерикалик сифатида тасвирланади.\nБу фақат адабий таъсир эмас.\nБу ерда мавзу анъанаси фақат лотинамерикаликларга хос бўлган дунёқараш сезилади. Демоқчиманки, агар Грант ҳақида Марти эмас, шимолий америкалик ёзувчи ёзса, у Грант характерининг бошқа қирраларини бўрттириб кўрсатади. Лекин грант ҳақида Маркес ёзганда эди, уни ҳам Марти диққат қилган нуқталар қизиқтирган бўларди. Эҳтимол, шу сабабли, Маркеснинг “полковник”лари Марти “генерал”ига ўхшаб кўринар…\nАммо “маданий ва адабий таъсир”, “халқларнинг ўзига хос дунёқараши” ҳақида айтилган ҳар қандай фикр — бир мезонлидир. Шунинг учун ҳам, юқоридаги гапларни бир ўқувчи мулоҳазаси, деб тушунишингизни истардим.\nМУХБИР: Ёшлар прозаси келажагига қандай қарайсиз? Адабиётимиз бу борада қачон камолот палласига эришади?\nМ.СОЛИҲ: Мен башоратчи эмасман. Аммо адабиётимиздаги бугунги баъзи белгиларга қараб, келажакдан умид қилса бўлади. Ҳозир китобхонни оддий баёнчилик билан овунтириб бўлмаслигини ўртамиёна ёзувчи ҳам тушунади. Насримизда психологизм сезиларли даражада ўсаяпти. Сюжет тўқимаси, мавзу, тил яхши томонга ўзгараяпти. Ўзбек насри ёш. Менимча, бу юз йиллик — ёзувчиларимиз учун синов даври. Абдулла Қодирийнинг “Ўтган кунлар”и синов эди. Бугун Олим Отахоннинг ҳикоялари ҳам синов. Анъанага суяниб ёзиш даври эмас, анъанани яратиш даври кечаяпти! Шунинг учун ҳам, бизга қанча “ғалати” кўринмасин, ҳар қандай умид уйғотадиган шаклий ихтироларни қўллаб-қувватлашимиз лозим. Акс ҳолда, Сиз айтган “феномен”ни узоқ кутишга тўғри келади.\nМаматқул Исмоилов ёзиб олди\nМуҳаммад Солиҳнинг 2013 йилда Истанбулда чоп этилган “Иқрор” китобидан. (94-102-саҳифалар.)


Москвада 5 декабрдан коронавирусга қарши оммавий эмлаш бошланади - Zamin.uz\nРоссия пойтахти Москва шаҳрида 5 декабрдан коронавирусга қарши эмлаш пунктлари иш бошлайди. Бу ҳақда шаҳар мэри Сергей Собянин маълум қилди, деб ёзмоқда Meduza.\nШаҳар мэрининг маълум қилишича, Россия ҳукумати билан келишилган ҳолда оммавий эмлашнинг катта механизми ишини осонлаштириш мақсадида таълим ва соғлиқни сақлаш соҳалари ходимлари, шунингдек, шаҳар ижтимоий хизматлари ходимлари учун 4 декабрдан бошлаб эмлашга электрон навбат орқали ёзилиш йўлга қўйилади.\nСобяниннинг қўшимча қилишича, вакцинанинг янги партиялари келиши билан Москвада эмланиши мумкин бўлган фуқаролар рўйхати кенгайтирилади.\nШаҳар мэрияси сайтидаги бепул эмлаш ҳақидаги махсус бўлимда маълум қилинишича, Россияда яратилган коронавирусга қарши биринчи вакцина «Спутник V»ни қабул қилиш учун Москвадаги поликлиникага бириктирилган бўлиш, шунингдек, иш жойидан маълумотнома тақдим этиш керак.\nЭслатиб ўтамиз, Россия президенти Владимир Путин 2 декабрь куни ҳукуматга кейинги ҳафтада мамлакатда коронавирусга қарши оммавий эмлаш бошлаш бўйича топшириқ берганди.\nРоссияда иккита вакцина рўйхатдан ўтказилган: Гамалея маркази томонидан ишлаб чиқилган «Спутник V» ва Новосибирскнинг «Вектор» маркази томонидан яратилган «ЭпиВакКорона». Ҳар иккала препарат учинчи синов босқичида ва у ҳали давом этмоқда. «Спутник V» ишлаб чиқарувчилари унинг 95 фоиз самадорлигини маълум қилган. «Замин» янгиликларини «Вконтакти»да кузатиб боринг\n29-10-2020, 19:45, Дунё\nМосквада 5 сентябрдан коронавирусга қарши оммавий эмлаш бошланади\n1-09-2020, 23:30, Дунё\nРоссияда коронавирусга қарши оммавий эмлаш қачон бошланиши маълум қилинди\n1-09-2020, 09:16, Дунё\n21-02-2015, 14:06, Дунё


Юртимизга Ўзбекистон велосипед спорти Федерацияси таклифига биноан етиб келган Халқаро тоифадаги спорт устаси Жамолиддин Абдужабборов Наманган шаҳрида 15-19 май кунлари велоспортнинг трек йўналиши бўйича 2001-2002 йилларда туғилган ёшлар ва қизлар, 2003-2004 йилларда туғилган ўсмирлар ўртасидаги Ўзбекистон чемпионатини бевосита кузатиш учун гуллар шаҳрига ташриф буюрди.\nМазкур мусобақадан кўзланган асосий мақсад велоспортнинг велотрек тури бўйича спортчилар малакасини ошириш ва пировардида улар орасида энг муносибларини миллий терма жамоа сафига жалб этишдан иборат эди. Жамолиддин Абдужабборов мусобақада иштирок этар экан, Ўзбекистон чемпионатини бевосита кузатиб, ёш иқтидорли спортчилар билан сухбатлашиш, уларнинг келажакдаги мақсадлари билан танишиш ҳамда бугунги кунда ёшлар ўртасида рақобат қанчалик кучли эканлигини ўрганишни мақсад қилганди.\nАйтиш керакки, мусобақа катта қизиқиш билан ўтказилди. Натижаларга тўхталиб ўтадиган бўлсак, ёшлар ўртасида 3 километрга жамоавий таъқиб пойгаларида Тимур Шукуров, Никита Стенковой, Егор Привалов, Дамир Забиров, Тимур Курбановлар ғолибликни қўлга киритишди. Ҳудди шу масофага ўсмирлар ўртасида ташкил этилган пойгаларда эса Арслан Гафаров, Сергей Гореликов, Давлатер Зарипов ва Альберт Асамовлар муваффақият қозонишди. Қизлар ўртасида ўтказилган баҳслар ҳам кўпчиликда катта қизиқиш уйғотди. Жумладан, 2001-2002-йилларда туғилган қизлар ўртасида 2 айланали жамоавий спринт пойгасида 1-ўринни Елена Захарова ва Янина Кусковалар банд этишди. Икки ёш кичик қизлар ўртасидаги пойгаларда эса София Каримова ва Анастасия Отченколар маррага биринчи бўлиб етиб келишди.\nМусобақа доирасида шунингдек, ўсмирлар ва ёшлар ўртасида 2 километрга яккалик таъқиб пойгаси, 18 айланали Скретч пойгалари, 10 айланали Скретч пойгалари, спринт пойгаси бўйича баҳслар ташкил этилди. Ўзбекистон чемпионатини бевосита кузатар экан, Жамолиддин Абдужабборов мусобақанинг умумий савияси ва ёш велосипедчиларнинг маҳоратига юқори баҳо берди. Шунингдек, мазкур спорт турини янада ривожлантириш борасидаги мавжуд имкониятлар ҳамда вилоят миқёсида амалга оширилган ишлар билан яқиндан танишди. Мусобақа якунида ғолиб ва совриндорлар ташкилотчилар томонидан диплом ва эсдалик совғалари билан тақдирланишди.


Фаровонлик ва тараққиёт кўзгуси | QISHLOQ HAYOTI\nФаровонлик ва тараққиёт кўзгуси\nПойтахтимиздаги “Ўзэкспомарказ”да “UzAgroExpo – 2017” ҳамда “UzProdExрo – 2017” XIII халқаро ихтисослаштирилган қишлоқ хўжалиги ва озиқ-овқат саноати маҳсулотлари кўргазмалари бошланди.\nЎзбекистон Республикаси Қишлоқ ва сув хўжалиги вазирлиги, Тошкент шаҳар ҳокимлиги ва бошқа ташкилотлар ҳамкорлигида ташкил этилган ушбу тадбирнинг очилишида мамлакатимизда амалга оширилаётган кенг кўламли ислоҳотлар самарасида иқтисодиётнинг барча тармоқлари, хусусан, қишлоқ хўжалиги ва озиқ-овқат саноатида амалга оширилаётган ислоҳотлар ўз самарасини бераётгани таъкидланди.\nБу жараёнда анъанавий тарзда ўтказиб келинаётган мазкур кўргазмалар ҳам муҳим аҳамият касб этмоқда. Уларда иштирокчилар сони ошиши билан бир қаторда, намойиш этилаётган асбоб-ускуна ва маҳсулотлар тури ҳам кўпаймоқда.\nБу галги халқаро кўргазмаларда Беларусь, Германия, Испания, Исроил, Россия, Хитой, Корея ва жаҳоннинг бошқа давлатларидан 120 дан ортиқ компаниялар иштирок этмоқда. Намойиш этилаётган маҳсулот ва хизматлар кенг қамровли бўлиб, қишлоқ хўжалиги технологиялари, деҳқончилик ва чорвачилик маҳсулотларини қайта ишлаш линиялари, қадоқлаш технологиялари, паррандачилик, асаларичилик ва боғдорчилик, чорва учун ем тайёрлаш ускуналари, ўсимликлар ҳимояси учун кимёвий моддалар, қоракўлчилик ҳамда терини қайта ишлаш, иссиқхона хўжаликларини ташкил этиш каби юзга яқин йўналишни қамраб олган.\nМамлакатимиз қишлоқ хўжалиги соҳасидаги йирик тадбир ҳисобланган “UzAgroExpo” кўргазмасида иштирокчилар эътиборига жаҳоннинг етакчи компаниялари томонидан ишлаб чиқарилган технология, асбоб-ускуна, эҳтиёт қисмлар ва материаллар намойиш этилаётир. Жорий йилги кўргазмада Россия ва Беларуснинг етакчи компаниялари – “Клевер” АЖ, “Гомсельмаш” ОАЖ, “Минский тракторный завод” ОАЖ ва маҳаллий “Amkodor-Tashkent” масъулияти чекланган жамият шаклидаги хусусий корхонаси томонидан намойиш этилаётган техника воситалари фермерлар диққат марказида бўлмоқда. Сабаби, ушбу корхоналар қишлоқ хўжалиги техникалари соҳасидаги энг сўнгги янгиликлар ва ютуқларни тақдим этишмоқда. Хитойлик ишлаб чиқарувчилар эса қишлоқ хўжалиги техникаларининг барча турлари учун эҳтиёт қисмларини таклиф этишаётир.\nҚишлоқ хўжалиги соҳасида сувдан тежамкорлик билан фойдаланиш муҳим аҳамиятга эга. Айниқса, сув тақчил бўлган ҳудудлардаги боғ ва токзорларни томчилатиб суғориш орқали маблағ ва ишчи кучи тежалишига замин яратилади. Бу борада “Агродрип” (Ўзбекистон), ирригация тизимида жаҳонда етакчилардан ҳисобланган “Atlantis Engineering” (Туркия) ва “Agro Business Innovation Technolog” (Исроил) компаниялари томонидан сувни тежовчи замонавий технологиялар, эмиттерли микроиқлим ва томчилатиб суғориш тизимлари намойиш этилмоқда.\nҚишлоқ хўжалиги экинларини турли зараркунанда ва касалликлардан ҳимоя қилиш учун кимёвий воситалар тайёрлаш, турли органик ва минерал ўғитлар ишлаб чиқаришга ихтисослашган компаниялар маҳсулотлари кўргазмаси ҳам иштирокчилар билан гавжум. Бу ерда Туркия, Россия компаниялари ўсимликларни ҳимоя қилувчи турли воситаларни тақдим этишаётир. Ушбу соҳада мамлакатимиз компаниялари – “Ифода агро кимё ҳимоя”, “Агроветҳимоя”, “Global Inks”лар томонидан ҳам кенг турдаги маҳсулотлар намойиш қилинмоқда. Бу эса, ушбу соҳада ҳам мамлакатимизда маҳаллийлаштириш борасида улкан ишлар амалга оширилаётганидан далолат беради.\nСифатли мева-сабзавот етиштиришда интенсив боғларнинг аҳамияти катта. Айниқса, касалликка ва совуққа чидамли, серҳосил ва сувни кам талаб қиладиган дарахт ва ўсимлик кўчатларидан барпо қилинган боғларнинг самарадорлиги юқори бўлади. Кўргазма доирасида интенсив боғлар учун мевали дарахтлар ва декоратив ўсимликлар кўчатларини тақдим этаётган компаниялар орасида Туркия, Нидерландия, Қозоғистон мамлакатлари ишлаб чиқарувчилари етакчилик қилишмоқда. Шунингдек, Россиянинг “Гавриш”, “СеДак”, “Гриномика” компаниялари ҳам кенг кўламдаги серҳосил уруғларни таклиф қиляпти.\n– Компаниямизга асос солинганига 100 йилдан ошди, – дейди “Royal Brinkman” (Нидерландия) компаниясининг МДҲ давлатлари бўйича вакили Екатерина Волянская. – Бу даврда биз ўсимликшунослик соҳасида дунёда етакчилар сафига кўтарила олдик. Харидорларга махсус тувакларда ўстирса бўладиган сабзавот, гул, турли ўсимлик ва замбуруғларнинг 36 мингдан ортиқ турини таклиф қиляпмиз. Бундан ташқари, сув ва электротехник жиҳозлар, иссиқхоналарда микроиқлимни бошқариш, пуркаш жиҳозлари, дизинфекция қурилмалари ва воситаларини ҳам ишлаб чиқарамиз. Асосийси, биз мижозлар билан кенг қамровли алоқани йўлга қўямиз. Яъни фақат ўсимлик ёки сабзавот уруғларини етказиб бериш билан кифояланмай, уни парваришлашгача бўлган жараёнларда иштирок этамиз. Бошқача айтганда, экиш, суғориш, ўғитлаш, ишлов бериш, кимёвий ва биологик ҳимоялаш каби жараёнларда бевосита қатнашамиз. Лозим бўлса, мутахассисларимиз йиллар давомида амалга оширилаётган лойиҳани кузатиб бориши ҳам мумкин. Мазкур маҳсулотларимизни ўзбекистонлик харидорларга тақдим этишимизда бу ерда яратилган турли имтиёзлар, хусусан, божхона ва инвестициявий енгилликлар қўл келмоқда.\nКўргазмада чорвачилик соҳасидаги илғор тажрибалар ва замонавий технологиялар ҳам кенг кўламда намойиш этилаётир. Таъкидлаш керакки, соҳанинг давлат томонидан қўллаб-қувватланаётгани шахсий ва деҳқон хўжаликларида чорва моллари сонининг ошишига замин яратмоқда. Шунингдек, фермер хўжаликларига яратилган шароитлар натижасида наслли қорамоллар бош сони йилдан йилга ўсмоқда. Хусусан, чорвачилик соҳасида жорий йилнинг 9 ойи мобайнида республикамизда 1257 та лойиҳа ҳаётга татбиқ қилиниши натижасида 3450 дан ортиқ янги иш ўрни яратилди, наслли қорамоллар сони 43 минг бошга кўпайди. Бу, шубҳасиз, ана шу йўналишда фаолият кўрсатаётган хориж компанияларининг эътиборини жалб қилади. Кўргазмада Беларусь, Россия, Нидерландия, Польша каби ўнлаб давлатларнинг зотдор қорамол етиштирадиган компаниялари ўз хизматлари ва маҳсулотларини таклиф этишмоқда. Исроиллик ишлаб чиқарувчилар сут фермалари ва соғиш залларини жиҳозлаш, қуриш ва лойиҳалаштириш хизматларини таклиф қилаётган бўлса, “Брестплемпредприятие” (Беларусь) наслчилик компанияси зооветеринария ва чорвачилик соҳаларида инновацион технологиялар, илмий ва илғор тажрибаларни жорий қилишга эътибор қаратмоқда.\n“UzProdExpo” кўргазмаси экспозицияларида эса озиқ-овқат саноатининг барча тармоқлари учун асбоб-ускуналар, совитиш ва қуритиш, саралаш ва қадоқлаш технологиялари кенг кўламда намойиш этилаётир.\n– Компаниямизнинг Ўзбекистонда фаолият юритаётганига 16 йилдан ошди, – дейди “Goztepe Makina LTD” (Туркия) компаниясининг савдо менежери Абдулазиз Мирзоҳидов. – Биз янги узилган мева ва сабзавотларни музлатиш, қуритиш ва консервалаш ҳамда қадоқлаш каби жараёнларда лозим бўладиган замонавий технологияларни харидорларга етказиб берамиз. Шунингдек, қишлоқ хўжалик маҳсулотларини саралаш, тозалаш ва сақлаш учун ҳам турли хилдаги ускуналарни таклиф қилмоқдамиз.\nШунингдек, Туркиянинг яна бир компанияси – “Озстар Макина” писта, ёнғоқ ва меваларни қовуриш ускуналарини намойиш этмоқда. “Тан” МЧЖ (Украина) эса ёғ-мой саноати ускуналари, ишлаб чиқаришни автоматлаштириш жиҳозлари билан иштирок этаётир.\nКўргазмада маҳсулот ишлаб чиқарувчилар ва етказиб берувчиларнинг замонавий технология ва ишланмалари – дўкон ва супермаркетлар учун автоматлаштирилган тизимлар, мева ва сабзавотни сақлаш қурилмалари, саралаш ва қадоқлаш ускуналари, музлаткич камералари тадбиркорларда катта қизиқиш уйғотмоқда. Кўргазманинг “Жиҳозлар уйи” бўлимида савдо марказлари, дўконлар, ресторан, бар, ошхона, меҳмонхона, новвойхона, кимёвий тозалаш хизмати учун асбоб-ускуналар намойиш этилмоқда.\nИшлаб чиқарилаётган маҳсулотнинг харидоргир ва рақобатбардошлиги унинг ташқи кўриниши ва қадоқланишига ҳам боғлиқ. Кўргазмада қадоқлаш ва реклама воситалари ишлаб чиқарувчи корхоналар таклиф этаётган маҳсулотлар шу жиҳатлари билан ҳам кўпчиликнинг эътиборини тортмоқда.\nКўргазмада иштирок этаётган маҳаллий тадбиркорлар сони ҳам йилдан йилга ошмоқда. Жорий йилдаги кўргазмада қатнашаётганларнинг 40 фоизидан ортиғи маҳаллий ишлаб чиқарувчилар экани ҳам фикримизнинг исботидир.\n– Ушбу халқаро тадбирда илк бора қатнашяпмиз, – дейди Хоразм вилоятидаги “Afri” хусусий корхонасининг савдо-сотиқ масалалари бўйича директори Руслан Саидов. – Мақсадимиз бозорда ўрнимизни янада мустаҳкамлаш ва хориждан харидорлар топиш. Корхонамизда сув, яхна ичимликлар ва улар учун турли ҳажмдаги идишлар тайёрланади. Шунингдек, турли ўлчамдаги бир марта фойдаланиладиган идишлар ишлаб чиқарамиз. Маҳсулотларимизни қўшни республикаларга сотиш борасида ҳам келушувларга эришдик.\nКўргазмалар доирасида турли мавзуларда семинарлар ташкил этилиши ҳам режалаштирилган.


Месси: «Роналду ўз «Олтин тўп»ларини ҳақли равишда қўлга киритган» » Скачать музыку бесплатно новинки музыки 2016-2017\nМесси: «Роналду ўз «Олтин тўп»ларини ҳақли равишда қўлга киритган»\nКомментариев: 0 Просмотров: 113 Дата: 27-03-2016, 21:43 «Барселона» ҳужумчиси Лионель Месси «кўк-анорранглилар» сафида ўйнашда давом этишини таъкидлаб, «Реал» форварди Криштиану Роналду ўзининг «Олтин тўп»ларини ҳақли равишда қўлга киритганини айтиб ўтди.Роналду ва унинг "Олтин тўп"лари ҳақида«Криштиану «Олтин тўп»ларни қўлга киритган йилларда — ҳаммаси ҳақли эди. Мураббийлар, ўйинчилар ва журналистларнинг овозларини ФИФА эълон қилди. У ҳамиша мутлақо адолатли ва ҳақли равишда ушбу совринни қўлга киритган».Келажаги ҳақида«Менга Англия ва Италия чемпионатлари ёқади. Топ-жамоалар ўртасидаги ўйинларни кузатиб бораман. Лекин, аввал айтиб ўтганимдек, ҳали узоқ вақт «Барселона»да ўйнаб, шу ерда фаолиятимни якунламоқчиман. Мен ўз фикримни ўзгартирмоқчи эмасман, аммо футболда ҳеч нарсани олдиндан айтиб бўлмайди. Бир кунда ҳамма нарса ўзгариб кетиши мумкин».Фаолиятидаги энг муҳим мураббий ҳақида«Қайси мураббий ҳаётимда энг муҳим роль ўйнаган? Кўп мураббийлардан нимадир ўрганганман, аммо, назаримда, мен учун энг муҳими Франк Райкард бўлган. Агар у менга ишонч билдирмаганида, бош жамоага таклиф қилмаганида, балки, мен "Барселона"нинг асосий жамоасида ўйнамаган бўлардим. Райкард мен учун муҳим инсон бўлганини ҳамиша айтиб келганман: у менга ишонди ва керакли пайтда мени асосий таркибда туширди», – дейди Месси. - деб хабар бермоқда Stadion.uz нашри.


Мурожаатдан мантиқ бўлса… – Сурхон тонги\nБош саҳифа / Жамият / Мурожаатдан мантиқ бўлса…\nМай 11, 2018\tЖамият Изоҳ қолдириш 817 Кўрилди\nБугун мамлакатимизнинг қайси бурчагига борманг, Юртбошимизнинг эл-юрт фаровонлиги, Ватанимиз равнақи йўлида олиб бораётган саъйи-ҳаракатларидан миннатдор эканликларига гувоҳ бўласиз.\nПрезидентимиз мавжуд муаммоларни бартараф этиш, меҳнаткаш элнинг розилигини олиш учун том маънода халқ қалбига юриш бошлади. Барча вилоятлар, туманлар, маҳаллаларда халқ билан очиқдан-очиқ мулоқот олиб борилмоқдаки, бу тараққиётимиз бардавомлигини, тинч-тотувлигимиз барқарорлигини, меҳр-оқибатимиз, юртга садоқатимиз боқийлигини таъминлашига ишончимиз комилдир. Ана шундан келиб чиқиб, Денов туманидаги “Дендрарий” боғида 9 май куни вилоят ҳокими Э. Турдимов сайёр қабул ўтказди. Унда Сариосиё, Узун ва Денов туманлари фуқароларининг мурожаатлари тингланди.\nСайёр қабул жараёнида вилоятдаги барча бошқармалар, корхона ва ташкилотлар, ҳуқуқни муҳофаза қилувчи органлар, оммавий ахборот воситалари ходимлари ҳозир бўлдилар. Бундан мақсад фуқароларнинг мурожаатларини иложи борича жойида қисқа фурсатда ҳал этишдан иборатдир.\nБизнинг элимиз етти ўлчаб, бир кесадиган, донишманд ва закий халқдир. Илгари ота-боболаримиз уйдаги, оиладаги гапни кўчага чиқаришни, арзимаган дарду ташвишни элга дастурхон қилишни ўзларига ор билганлар. Унча-мунча оилавий муаммолар, ҳатто қўни-қўшнидан ҳам сир тутилган. Буларни оила бошлиғи босиқлик билан ҳал этган. Афсуски, кейинги пайтларда халқимиздаги бу жиҳатларни учратиш мушкул кечмоқда. Бўлиб ўтаётган очиқдан-очиқ мулоқот ва сайёр қабулларда отахон ва онахонларимиз, келинларимиз ва фарзандларимиз арзимаган икир-чикирларни кун тартибига олиб чиқишмоқда.\nМасалан, овсинлар ўртасидаги, ака-укалар ўртасидаги, тоға-жиян, келин-қайнона муносабатлари юзасидан вилоят ҳокимига ёки ҳуқуқни муҳофаза қилувчи органларга шикоят қилиш ўша шахснинг маънавий-маърифий “чўққиси” нақадар паст эканлигидан далолат беради. Афсуски, бу гал ҳам ана шундай ўнлаб мурожаатларга дуч келинди.\nДенов туман “Орол” маҳалласида яшовчи Гулираъно Бердиева мурожаатини эшитиб, ғурурланиб кетдим. Опанинг ўғиллари бир ярим гектар жойга пиёз экишган экан. Айни пайт да юз тоннадан ортиқ тайёр маҳсулот бор. Шуни сотишга ёрдам беринг, деганда ҳокимнинг ҳам юзи ёришиб кетди.\nМавжуд қонунларни тушуниб-тушунмай фуқароларни безовта қилаётган фермер хўжаликлари ҳам йўқ эмас. Денов туманидаги “Кўсор” маҳалласидан келган Искандар Юсупов ва Нусрат Ҳайдарқуловлар 30 йилдан буён Узун давлат ўрмон хўжалигида ишларкан. Куёвсув қишлоғида яшовчи бу ишчилар бир неча гектар жойларда боғ қилишиб, ўрмон хўжалигида кўчат етиштириб, доривор гиёҳлар ва меваларни териб давлатга топшириш билан шуғулланаркан. Улар деҳқончилик қилаётган ҳудуддан пастроқда жойлашган фермер хўжалиги бошлиғи судга бериб, 30 миллион сўм жарима тўлатмоқчи эканлигини айтишди. Биз вилоят ўрмон хўжалиги ўрмон кадастри бошлиғи Бахтиёр Йўлдошев ва тегишли кишилар билан учрашганимизда бу ерлар ўрмон хўжалигига қарашли эканлигини, суд қарори нотўғри чиқарилганлиги, фермер тегишли харитага эътибор бермаганлиги ойдинлашди.\nСариосиё туманининг “Чош” маҳалласида еттита қишлоқ мавжуд бўлиб, Хонжизадан 26 километр узоқликда жойлашган. 1800 нафар аҳоли истиқомат қилади. Шу маҳалла фуқароси Раҳматулла Жумақулов мобиль алоқа йўқлигидан шикоят қилди. Бу мурожаат юзасидан ҳам жойида мутахассисларга топшириқ берилиб, қисқа фурсатда ҳал этиладиган бўлди. Шунингдек, Денов тумани “Саноатчи” маҳалласидан Муҳаббат Рустамованинг маҳалла кўчалари носозлиги ҳақидаги мурожаати ҳам ижобий ҳал бўладиган бўлди. Бундан ташқари, Денов туманидаги Бобур хўжалиги, “Гулистон” маҳалласидан Тоштемир Тоғаевнинг ичимлик суви, шу туман “Оққўрғон” маҳалласидан Низомиддин Хуррамовнинг сув, суюлтирилган газ ва моддий ёрдам хусусида қилган мурожаатлари ҳам ижобий ҳал этиладиган бўлди.\nН. Хуррамовнинг ўзи биринчи, хотини иккинчи гуруҳ ногирони. Уч нафар фарзанди бор. Оғир оилавий аҳволига қарамай, шукронаси оғзидан тушмайди. Бир сўз билан айтганда, ўнлаб кишилар сайёр қабулдан мамнун ҳолда дуолар қилиб, хотиржамлик билан уйларига қайтишди.\nШу куни вилоят ҳокими 400 нафардан ортиқ фуқарони қабул қилиб, уларнинг мурожаатларини ҳал этиш учун тегишли ташкилот ва корхоналар раҳбарларига топшириқлар берди. Вилоят ҳокими бугунги мурожаатларнинг натижаларини биттама-битта сўрашини таъкидлади. Жамоатчилик ҳузурида муаммо “ё ҳал этилиши керак, ёки рад этилиши керак. Бундан бошқа гап бўлиши мумкин эмас”, дея қатъий топшириқ берди.\n10 май куни эса Олтинсой, Қумқўрғон, Шўрчи туман фуқаролари учун сайёр қабул ўтказилди. Бу ерда ҳам кўплаб мурожаатлар тингланди, муаммолар ҳал этилди.\n— Катта ҳудудда боғимиз бор, — дейди Шўрчи тумани “Коканд” маҳалласида яшовчи Фарруҳ Исматов. — Уни агро фирма қилиш ниятида туман ҳокимига қарор чиқариб беришини сўраб, уч ойдан буён мурожаат қиламан. Аввалига, улар боғ атрофини тўсиқ билан ўрашим лозимлигини айтишди. Уларнинг шартини бажардим, лекин ҳанузгача қарор чиқариб беришни пайсалга солиб келишаётган эди. Вилоят ҳокимига арзимизни айтгандик, муаммомиз бугуноқ ҳал этиладиган бўлди.\nЭътибор инсон кўнглини юксалтиради. У ҳаётга бўлган қизиқишни оширади, одамларни жамиятга аралашишга, зиммасига юкланган вазифани, масъулиятни ҳис қилишга ундайди. Айнан вилоят ҳокими ҳамда бошқа барча соҳалар раҳбарларининг халқнинг олдига келиб, унинг дардини тинглаши ҳам киши руҳиятига шундай таъсир кўрсатади. Зеро, бу аҳолининг барча вакили юқори ташкилот вакиллари, раҳбарларининг эътиборида эканлигини билдиради. “Демак, бизни ҳам эшитадиган бор, адолат бор” деган ҳақиқат одамларнинг фикри-зикрида чарх уради.\nБироқ “Машаққатсиз бахт келмас, меҳнатсиз роҳат”, деган мақол ҳам бор. Бу ҳикмат қанчалик топиб айтилган бўлмасин, тўрт мучаси соғ бўла туриб, моддий ёрдам сўраш ёки ҳамма нарсаси бадастир бўлса-да, қўшниси билан кичкинагина йўлакни деб судма суд юриш, аёли ва болаларини кўчага ҳайдаб, кўнгли тусагани билан яна ҳеч нима бўлмагандек яшаш, буни бутун бошли раҳбарларнинг олдида “достон” қилиш инсонийликнинг ҳеч бир мезонига мос келмайди. Ахир инсон аввало, унга нимаики керак бўлса, ўзи ҳаракат қилиши, ўз бахтини ўзи яратиши, бунинг учун эса машаққат чекиб, синовларга бардошли бўлиши керак. Шундагина у орзу қилган фаровонликка етади.\nОлдинги Ялтига сув келди\nКейинги Термизлик пиллакорлар ғайрати


Эрон қайсарлигини қўймаяпти\nЭроннинг ядровий дастури борасида музокара ўтказаётган дунёнинг олти етакчи давлати Эронга санкциялар жорий қилиш эҳтимоли масаласини муҳокама этишга келишди.\nАҚШ, Буюк Британия, Германия, Россия, Франция ва Хитой дипломатларининг 6 октябрь куни Лондондаги учрашувида шундай қарор қабул қилинди.\nЛондон учрашувига мезбонлик қилган Буюк Британия ташқи ишлар вазири Маргарет Беккет олти давлат ташқи сиёсат мутасаддилари БМТ Хартиясининг 41-моддасига мувофиқ маслаҳатлашув ўтказишга рози бўлганини айтди.\nБу модда БМТ Хавфсизлик кенгаши қабул қилган қарорни амалга тадбиқ этиш учун иқтисодий ёки дипломатик санкция жорий қилишни кўзда тутади, аммо ҳарбий куч қўллашга рухсат бермайди.\nОлти давлат номидан гапирган М.Беккет Теҳрон расмийлари уранни бойитиш дастурини тўхтатишга тайёр эмаслигидан афсусланиш билдирди.\n“Венада (июнь ойида) биз икки йўл борлигини айтган эдик. Эрон ижобий йўлни танламаганидан афсусланамиз. Биз муаммо ечимини музокара орқали топиш йўлидаги ҳаракатимизни давом эттирамиз. 1 июнь кунги таклифимиз ўз кучида қолади”, – деди Буюк Британия ташқи ишлар вазири.\nБМТ Хавфсизлик кенгашининг беш доимий аъзоси ва Германия Теҳрон расмийлари уранни бойитиш дастуридан воз кечиши эвазига Эрон билан ўзаро иқтисодий манфаатли ҳамкорлик лойиҳаларини таклиф қилган эди.\nБунга жавобан Эрон расмийлари таклиф матнида икки маъноли сўзлар ишлатилганини айтиб, музокаралар бошлашдан олдин уранни бойитиш ишларини тўхтатиш ҳақидаги шартни бажаришни рад қилган эди.\n6 октябрь куни АҚШ давлат котиби ўринбосари Николас Бернс агар Эрон бу фикридан қайтса, таклифлар ўз кучида қолишини маълум қилди. У олти етакчи давлат Эронга қарши санкциялар жорий этиш эҳтимоли борасида Хавфсизлик кенгаши резолюцияси лойиҳаси хусусида келаси ҳафтада иш бошлашини таъкидлади.\nЭрон ўзининг ядровий дастури тинч мақсадни кўзлаганини таъкидлаб келмоқда. Бироқ Ғарб давлатлари Эронни махфий равишда оммавий қирғин қуроли тайёрлашга уринаётганликда айбламоқда. Эрон билан ҳамкорлик қилишдан иқтисодий манфаатдор бўлган Россия ва Хитой юзага келган бўҳронни музокаралар орқали ҳал этишга чақириб келаётир. Лондон учрашувида ҳам Россия ташқи ишлар вазири Сергей Лавров Эронни июнь ойидаги таклифларни қабул қилишга мажбурлаш учун қўшимча чоралар кўриш борасида маслаҳатлашув ўтказишга даъват этди.\nЭрон расмийлари мамлакатга қарши санкциялар жорий қилинган тақдирда ҳам уранни бойитиш ишлари тўхтатилмаслигини таъкидлаб келмоқда. 4 октябрь куни президент Маҳмуд Аҳмадийнажот Эрон кучли давлат экани ва бошқалар босимига заррача ён босмаслигини қайд этди.. Бироқ у музокаралар ўтказишга тайёр эканини айтди.\n“Биз музокаралар ва мунозаралар тарафдоримиз. Биз тинчлик ва бир-бирини тушуниш тарафдоримиз. Аммо бунинг ҳаммаси қонун ва адолат доирасида бўлиши керак”, – деди М.Аҳмадийнажот.\n5 октябрь куни Европа Иттифоқи ташқи сиёсати мутасаддиси Ҳавьер Солана Эрон билан музокаралар ўтказиш учун эшиклар очиқ эканини айтган эди.


Huawei MateBook D (2018) – MacBook’дан кўп томонлама яхши ультрабук тақдим этилди - Terabayt.Uz\nHuawei MateBook D (2018) – MacBook’дан кўп томонлама яхши ультрабук тақдим этилди\nХитойнинг Huawei компанияси нафақат смартфонлар ва турли тармоқ жиҳозларини, балки ажойиб ноутбукларни ҳам ишлаб чиқаради. Кечагина у, ўзига хос металл корпусга эга ажойиб ультрабукларни тайёрлашда ҳам Apple’дан қолишмаслигини исботлади. 2017 йил 25 декабрда Huawei тақдим этган MateBook D (2018) модели нафақат техниканинг сўнгги ютуқларини ўзида жамлагани, балки қойилмақом дизайни билан ҳам эътиборга лойиқ.\nMateBook D (2018) ноутбуки диагоналига 15,6 дюймлик IPS-экран билан жиҳозланган, дисплейнинг тасвир аниқлиги эса Full HD форматида (1920х1080 пикселли). Экраннинг ёруғлиги 350 нит, у 45 фоизлик NTSC ранглар гаммасини қамраб олган.\nГаджет саккизинчи авлод Intel Core i5-8250U процессори базасида, 8 гигабайтлик тезкор хотира билан ишлайди. Унга Nvidia MX150 график картаси ўрнатилган. 43,3 ваттлик аккумулятори эса ноутбукнинг экран ёқиқ ҳолида ўртача куч билан 8,5 соатгача ишлашини таъминлаб бера олади.\nҚолган хусусиятларига келсак, MateBook D (2018) битта USB 2.0 портига, қаттиқ дисклар ва бошқа периферик қурилмаларни улаш учун иккита USB 3.0 портига эга. Шунингдек, [email protected] форматини қўллаб-қувватловчи битта HDMI порти ҳам мавжуд. Булардан ташқари, мазкур ультрабук 2,4 ГГц ҳамда 5 ГГц частотаталарида ишловчи Wi-Fi 802.11ac тармоқларини қўллаб-қувватлаши билан ҳам мақтанса арзийди. Тағин, шунча қудратли техник таъминотига қарамасдан, қурилманинг металл корпуси қалинлиги атиги 16,9 миллиметрга тенг.\nЎҚИНГ: Xiaomi ҳозиргина 8-авлод чипига эга Mi Notebook Pro'ни тақдим қилди\nHuawei компаниясининг ушбу янги ноутбуки Хитой ҳудудида яқин кунлар ичида сотувга чиқарилади. MateBook D (2018) девайси процессори ва ички флеш-хотираси ҳажмига кўра уч хил модификацияда тақдим этилади ва нархлари ҳам шунга яраша бўлади:\nIntel Core i5 процессори ва 256 ГБлик SSD-дискка эга модели – $795;\nIntel Core i5 процессори, 128 ГБлик SSD-диск ва 1 ТБлик HDD-дискка эга модели – $839;\nIntel Core i7 процессори, 128 ГБлик SSD-диск ва 1 ТБлик HDD-дискка эга модели – $1020.\nМазкур ноутбукни Apple MacBook Pro 15 (2017) билан солиштирганимизда, Huawei маҳсулотининг устунлиги яққол сезилади. Купертинолик гигантнинг ультрабукидан у нақ икки бараварга арзон, аммо тўлақонли USB-портлар жамланмасига эга – турли переходникларга ҳожат йўқ. Шунингдек, бошиданоқ кўпчилик фойдаланувчилар наздида универсаллиги билан танилган Windows 10 Pro операцион тизими ўрнатилган ҳолда чиқарилишини ҳам MateBook D (2018)нинг устунликлари қаторида келтириб ўтиш мумкин.\nЎҚИНГ: Apple Intel’нинг кучли чипига эга MacBook’ларни тақдим қилди\n#ноутбук #Huawei MateBook D (2018)


Картошкани маъданли озиқланиши | АгроОлам.Uz\nБош саҳифа Деҳқончилик Картошкани маъданли озиқланиши\nКартошкани маъданли озиқланиши\nЎртача 10 т туганак ҳосили учун тупроқдан 50 кг N, 20 кг Р2О5 ва 90 кг К2О ўзлаштирилади.\nАзотли озиқланиш экиннинг ўсиши, ривожланиши ва маҳсулдорлигига бевосита таъсир кўрсатади. Тупроқ муҳити нейтрал бўлганда картошка аммоний (NH4+) ионларини, кислоталида – нитрат (NO3–) ионларини яхши ўзлаштиради. Нитратлар ўсимликда аммиакли бирикмаларга айланади. Азот етишмаса поялар кучсиз шохланади ва ўсади, барглар ранги оч-яшил бўлиб пасткилари тўкилади, туганакларга углеводларнинг келиши камаяди, ҳосил ва туганаклардаги қуруқ модда миқдори пасаяди.\nАзот меъёридан ортиқ ёки етишмаса ҳам ўсимликка салбий таъсир кўрсатади. Тупроқда етарли миқдорда фосфор ва калий сақланса, азот билан тегишли нисбатда бўлса ўсимлик мўл ҳосил тўплайди.\nБир томонлама мўл азотли озиқланиш ўсимликнинг «семириб» кетишига олиб келади, ҳосилга, крахмал миқдорига салбий таъсир кўрсатади. Бу ҳол гуллашнинг бошланишида ҳосил бўлган туганакларда кузатилади. Кейинчалик пишиши бошланиши билан крахмал тўпланиши ортади, аммо гуллаш давридаги етишмасликни қоплай олмайди.\nТуганакларда концероген нитрозааминларни ҳосил бўлиши нитратлар тўпланиши билан боғлиқ. Азотли ўғитлар меъёри гектарига 135-150 кг оширилса нитратлар икки баравар кўп тўпланади. Озиқ-овқатга ишлатиладиган 1 кг туганакда 80 мг, озиқа учун ишлатиладиганида 300 мг дан ортиқ нитрат бўлмаслиги лозим.\nФосфорли озиқланиш углевод ва оқсил алмашинувини яхшилайди, ўсимликнинг ўсиши ва ривожланишини тезлаштиради, илдиз тизимининг яхши ривожланишига кўмаклашади, туганакларнинг эрта ҳосил бўлишига ва унда крахмал тўпланишига олиб келади. У ўсимликнинг қурғоқчиликка чидамлилигини оширади, сув режимини яхшилайди.\nФосфор етишмаса ўсимликнинг ривожланиши секинлашади, барглар майда, тўқ яшил рангга киради. Баргларда безсимон доғлар пайдо бўлиши ҳам фосфор етишмаслигини кўрсатади.\nКалий фотосинтезни жадаллаштиради, углеводлар ҳаракатланишини тезлаштиради, қурғоқчиликка ва совуққа чидамлилигини оширади. Калий озиқланишда етарли бўлса, тозаланганда мағзи қораймайди, замбуруғ ва бактерия касалликларига чидамли бўлади.\nФосфор ва калий азотнинг ўзлаштирилишини яхшилайди. Калий етишмаса, айниқса, аммиакли азотнинг ўзлаштирилиши ёмонлашади. Нитратли азотнинг ўзлаштирилиши фосфор миқдорига боғлиқ.\nАзотли бирикмалар асосан ўсимлик вегетациясининг биринчи ярмида ўзлаштирилади. Поя ва баргларнинг сўлиш даврида азотнинг ўзлаштирилиши кескин камаяди.\nКартошка типик, калийни севадиган ўсимлик. Тупроқда намлик қанча кўп бўлса ўсимлик ўзлаштира оладиган калий миқдори ҳам шунча кўп бўлади. Шунинг учун калий етишмаслиги қурғоқчил шароитда кўп кузатилади.\nКартошка учун органик ва маъданли ўғитлар меъёрини белгилашда тупроқ унумдорлиги ундаги ўзлаштириладиган шаклдаги озиқа моддалар миқдори, картошка нави, ўғитнинг кимёвий таркиби ҳисобга олинади.\nМинтақанинг тупроқ-иқлим шароити ҳисобга олинган ҳолда, бир гектарга солинадиган гўнг меъёри 20-100 т бўлиши мумкин. Ўртача 1 т гўнг ҳисобига 150-200 кг қўшимча ҳосил олиш мумкин. Картошкага солиш учун ярим чириган гўнгдан фойдаланиш маъқул. Янги, чиримаган гўнгни картошкага солганда тупроқдаги микроорганизмлар жадал ривожланади ва улар нафақат гўнг таркибидаги аммоний азотини балки тупроқдаги азотни ҳам ўзлаштира бошлайди. У ҳол ўсимлик учун азотнинг етишмаслигига олиб келади.\nҲосилдорлик юқори бўлгандамаълум бирликдаги ҳосилнинг шаклланиши учун нисбатан кам озиқа моддалар сарфланади.


Дам олиш куни ёғингарчилик бўладими? | Qalampir.uz\nДам олиш куни ёғингарчилик бўладими?\nБу қизиқ\t11 Октябрь 2019 13:10 3542\nҲаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +3...+8 даража, кундузи +18...+23 даража бўлади.\nҲаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 11 октябрда +10...+15 даража, 12-14 октябрда +8...+13 даража, кундузи 11 ва 14 октябрда +20...+25 даража, 12-13 октябрда +22...+27 даража бўлади.\nҲаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 11 октябрда +10...+15 даража, 12-14 октябрда +8...+13 даража, кундузи +20...+25 даража бўлади.\nҲаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси +11...+16 даража, кундузи 11-13 октябрда +25...+30 даража, 14 октябрда +22...+27 даража бўлади.\nҲаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 5-10 м/с тезликда эсади. Ҳарорат кечаси +8...+13 дараж, кундузи 11 октябрда +22...+27 дараж, 12-14 октябрда +20...+25 даража бўлади.\nҲаво ўзгариб туради, 11-12 октябрда баъзи жойларда ёмғир ёғади, 13-14 октябрда ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади. Ҳарорат кечаси 11 октябрда +5...+10 даража, 12-14 октябрда +3...+8 даража, кундузи +10...+15 даража бўлади.\n01 Август 23:37 44531\n01 Август 09:46 39786\n01 Август 14:53 35313\n03 Август 12:54 34115\n01 Август 18:59 33768


09:10, 11.11.2019 // 78736\nБир шаҳарда икки давлат. Берлин девори ва унинг қулатилиши ҳақида\n9 ноябрь Берлин девори қулаган кун ҳисобланади. Ушбу сана Германия тарихида муҳим ўрин тутади – айнан шу сана фашизм туфайли вайрон бўлган мамлакат қайта бирлашиб, ривожланишига ва Европа етакчиларидан бирига айланишига замин яратди.\n«Дарё» колумнисти Ғайрат Йўлдош Берлин деворининг қулаши ҳақида ҳикоя қилади.\nИккинчи жаҳон урушида Гитлер бошлиқ фашистлар Германияси енгилди. Шундан сўнг Германияда иттифоқчилар – СССР, АҚШ, Буюк Британия ва Франция қўшинлари жойлаштирилди. Шарқий Германияни тўлиғича СССР армияси, Ғарбий ва Жанубий Германияни АҚШ, Буюк Британия ва Франция қўшинлари эгаллади. Бир муаммо келиб чиқди – пойтахт Берлиннинг мақоми масаласида. СССР томони Берлин «ўзиники» бўлишини хоҳларди. Иттифоқчилар ҳам қўшинларини Берлинга жойлаштиришган эди ва улар Берлин тамомила СССР қўл остида қолишини хоҳламади. Муаммо шунда эдики, Берлин СССР қўшинлари назоратида бўлган ҳудуднинг ичида эди. Аммо иттифоқчилар биарибир кўнмади ва шу тариқа Берлиннинг ярми СССР, қолган ярми Иттифоқчилар қўшинлари назорати остида қолди.\nСовет аскарлари Берлинда.\nШаҳар иккита ном билан – Берлин ва Ғарбий Берлин деб атала бошланди. Ўша пайтда ҳар икки тарафда яшовчи аҳоли ҳарбийлар томонидан ўрнатилган турли кечиш масканларидан ўтиб, шаҳарнинг икки тарафига ҳам эркин ҳаракатлана олар эди. Ўшанда шаҳар бўйлаб ҳаракатланишда қандайдир чекловлар бўлмаган.\nГермания пойтахти XIII асрнинг биринчи ярмида пайдо бўлган.\n1486 йилда у Браденбургнинг, кейинчалик Пруссиянинг маркази бўлган. 1871 йилдан эса Германиянинг пойтахти ҳисобланади.\nЖаҳон тарихида Берлин 1943 йилдан 1945 йилгача энг кўп бомба остида қолган шаҳардир.\nИккинчи жаҳон уруши тугаши арафасида, 2 май куни СССР қўшинлари Берлинни батамом эгаллади.\nФашистлар Германияси йиқитилгандан сўнг шаҳарнинг ғарбий қисмига иттифоқчилар қўшинлари кириб келди ва СССР қўшинлари билан бирлашди. Шу тариқа шаҳарнинг ғарбий қисми иттифоқчилар назоратида қолди.\nБундан 71 йил муқаддам – 1948 йил 24 июнда СССР қўшинлари Ғарбий Берлинни ўраб олди ва шаҳарнинг шу қисмига кирувчи барча йўлларни тўсиб қўйди.\nСССРнинг бу ишидан норози бўлган Ғарб давлатлари ўзлари эгаллаб турган Ғарбий Германияда шу номли давлатни тузиш ҳаракатларини бошлади ва бу учун ҳар бири биттадан вакил тайинлади.\n1948 йил 1 сентябрда Бонн шаҳрида вакилларнинг биринчи йиғилиши бўлиб ўтди.\nҲаракатлар тезлашиб кетди ва 1949 йил 8 май куни Ғарбий Германия конституцияси қабул қилиниб, 23 майда Германия Федератив Республикаси тузилгани эълон қилинди.\nБунга жавобан 1949 йил 7 октябрда СССР Германия шарқида Германия Демократик Республикаси тузилганини ва Берлин шаҳри унинг пойтахти бўлишини эълон қилди.\nЛекин Ғарбий Берлин бу ерда бўлиб турган иттифоқчилар назоратида қолди ва ГДР пойтахти фақат Шарқий Берлиндан иборат бўлди.\nГермания ва унинг пойтахти иккига бўлинган илк даврларда аввалига чегаралар очиқ эди. Берлинни шаҳар ўртасидан тортилган 44,8 километр узунликдаги линия иккига ажратиб турарди. Ғарбий Берлиннинг ГДР билан умумий чегараси эса 164 километрни ташкил этар эди.\nЧегара кўчалар, каналлар ҳатто уйлар бўйлаб ўтар эди.\nҒарбий Берлиндан ГДР ва унинг пойтахти Шарқий Берлинга ўтишда умумий 81 та кўчада расмий кечиш маскани, 13 та кечиш маскани эса метро ва темир йўлда жойлашган эди.\nШуни ҳам эсдан чиқармаслик керак-ки, бу икки мамлакат ўшанда бир-бирини тан олмаган эди.\n1957 йилда ГФР раҳбари бўлган Конрад Аденауэр янги доктрина эълон қилди. Бу доктринага кўра, қайси давлат ГДРни тан олса, ГФР ўша заҳоти у билан барча алоқаларни узади. Бунга жавобан 1958 йил ноябрь ойида СССР раҳбари Никита Хрушчёв Ғарб давлатларини 1945 йилда қабул қилинган Поцдам келишувини қўпол тарзда бузаётганликда айблади ва СССР Берлиннинг махсус халқаро мақомига риоя қилишни тўхтатганини эълон қилди. СССР ҳукумати Ғарбий Берлинни ГДРга қайтариш масаласида ўз таклифларини эълон қилди ва АҚШ, Буюк Британия ва Франциядан Берлин масаласида музокара столига ўтиришни сўраб, олти ойлик ультиматум қўйди. Ғарб мамлакатлари ультиматумни писанд қилмади.\n1960 йил август ойида ГДР ҳукумати фуқаролари ГФРга ўтишига чеклов ўрнатди. Бунга жавобан ГФР ГДР билан тузилган савдо келишувларини бекор қилди. ГДР ҳукумати эса ГФРнинг бу хатти-ҳаракатини «ГДРга қарши савдо уруши» деб баҳолади.\nБу икки давлат тузилганидан сўнг ГДРда «Ҳар соҳада ГФРни ортда қолдириш» шиори илгари сурилган эди. Бироқ мамлакатни СССРдан «экспорт» қилинган қаттиққўллик услуби билан бошқариш, саноат ва қишлоқ хўжалигини бошқаришда зўравонлик сиёсатини юритиш ГДРни орада ўтган ўн йилдан ошиқроқ вақтда анча эркин бошқарув ва бозор иқтисодиётига асосланган иқтисод юритаётган ГФРдан ривожланишда анча ортда қолдириб юборди. Бунинг натижасида эса ҳар икки мамлакатда эркинлик ва меҳнатга ҳақ тўлашда катта тафовут юзага келди. Бу ҳолатда 1958–1961 йилларга келиб ГДРдан ГФРга кўчиб кетувчилар сезиларли кўпайди.\nСоциалистик лагердан капитализмга қочиш\nҲисоб-китобларга қараганда, 1949–1961 йилларда ГДРдан ГФРга жами 2,7 миллион одам кўчиб ўтган. ГФРга кўчиб ўтувчиларнинг асосий қисмини 25 ёшгача бўлган ёшлар ташкил этган. Ҳар куни биргина Берлиннинг ўзида ГФРга кириб чиқувчи одамлар ярим миллион нафарни ташкил этган. 1960 йилнинг ўзида ГДРдан ГФРга жами 200 мингдан ошиқ одам кўчиб ўтган.\n1961 йил 5 август куни Шарқий Европадаги социалистик давлатлар коммунистик партиясининг бош котиблари йиғилишида, 7 августда эса Германия коммунистик партияси сиёсий бюросининг йиғилишида ГДРнинг ГФР ва Ғарбий Берлин билан чегараларини ёпиш таклифи маъқулланди. 12 августда эса ГДР Вазирлар кенгаши бу ҳақда қарор қабул қилди.\nҒарбий Берлин ва ГДР чегараси бўйлаб девор тортишга қарор қилинди. 1961 йил 13 августда Ғарбий Берлинни 25 минг СССР ҳарбий аскарлари чегара бўйлаб ўраб олди.\n15 августда Берлин девори қурилишига старт берилди. Ўша пайтда 19 ёшли чегарачи Конрад Шуманн блоклар устидан сакраб ўтди ва расман Берлин деворидан ошиб ўтган биринчи қочоқ сифатида тарихда қолди. Деворнинг баландлиги 6 метр бўлиб, у ўта пишиқ бетон блокларидан қурилди. Девор ёнида ўзига хос «ўлим чегараси» белгиланди ва кимки унга яқинлашса чегарачилар томонидан отиб ташланиши эълон қилинди. 17 августда 18 ёшли қурувчи Петер Фехтер девордан ошишга уринаётганда отиб ташланди ва бу ҳаракат чоғида ҳалок бўлган биринчи қурбонга айланди. Деворнинг умумий узунлиги 164 километрни ташкил этган. Берлин девори қулатилганига қадар девордан ошишга уринган 92 киши ўлдирилди, кўплаб одамлар яраланди.\nДевор ўн кунда қуриб битказилди. ГДР аҳолисига ГФРга ўтиш тақиқлаб қўйилди.\nБерлин девори ғишт ва тошлардан қурилган эди. Аҳоли томонидан тош ва ғиштлар ўрнидан кўчирилиб, деворнинг уёқ-буёғидан Ғарбий Берлинга қочиб ўтиш ҳолатлари кўпаявергач, 1975 йилда деворнинг асосий қисми 3,6 х 1,5 ўлчамдаги бетон блоклардан қайта тикланди. Яна бир қисми эса баланд металл панжара билан ўралди. Бунда Ғарбий Берлинни тамоман ўраб олган 164 километрли узунликдаги деворнинг бетон блок билан ёпилган қисмига жами 45 мингта бетон блок ишлатилди.\n1961 йилдан 1989 йилгача ГФРнинг бир бўлаги бўлган Ғарбий Берлин девор билан ўраб олинган ва ГДР аҳолисига ГФРга ўтиш тақиқланган бўлса-да, ГФРга қочиб ўтишдан ГДР аҳолисини баланд девор ҳам, баланд панжара ҳам тўхтатиб қола олмади. Одамлар қарийб 30 йил давомида ГДРдан ГФРга тўхтовсиз қочиб ўтди. Улар ГФРга қочиш учун девордан ошиб ўтди, металл панжарани кесди, девор остидан лаҳм кавлади, ер ости канализация қувурларидан фойдаланди.\n1980 йилларнинг охирроғида СССРдаги ва бутун Европадаги социалистик лагерга кирувчи мамлакатларда ислоҳотлар бошланиб кетди. Шу жумладан ГДРда ҳам. Бундан роппа-роса ўттиз йил аввал, 1989 йил 9 ноябрда ГДРнинг янги тайинланган ҳукумати ГДРдан ва Берлиндан Ғарбий Берлинга ўтадиган тўсиқларни олиб ташлади ва одамлар «қўшни давлат»га эркин бориб келиши мумкинлигини эълон қилди.\n10–12 ноябрь кунлари, уч кунда 2 миллион ГДР аҳолиси Ғарбий Берлинга ўтиб қайтди. Шундан сўнг одамлар Берлин деворини йиқитишга тушди. 1990 йил январь ойида деворни йиқитишга расман киришилди ва қисқа муддатда йиқитилди. Деворнинг маълум қисми бир миллатни, бир давлатни иккига ажратган қора кунлардан ёдгорлик сифатида асраб қолинадиган бўлди.\n1990 йил 3 октябрь куни ГДР ва ГФР ягона Германияга бирлашганидан сўнг пойтахт Бонн шаҳридан яна Берлин шаҳрига кўчириб келинди. Ҳукумат эса 2000 йилга келибгина Берлинга кўчди. Унгача фаолиятини Боннда олиб борди.\nБугун Берлин деворининг сақланиб қолган қисмини томоша қилиш учун ҳар йили Берлинга миллионлаб сайёҳлар ташриф буюради.\n23:50 Кеча // 106926\n00:45 Кеча // 80857\n13:21 Кеча // 71933\n15:47 Кеча // 63540\n11:22 Бугун // 62019


Ҳафта охирида ҳаво ҳарорати бироз пасайиши кутилмоқда - 09.08.2021, Sputnik Ўзбекистон\n12 ва 13 август кунлари Қозоғистон ҳудуди орқали Урал ҳудудларидан Ўзбекистон ҳудудига нисбатан салқин ҳаво кириб келиши кутилмоқда. 09.08.2021, Sputnik Ўзбекистон\nТОШКЕНТ, 9 авг — Sputnik. Бугун ва ҳафтанинг катта қисмида республика ҳудудлари бўйича асосан кам булутли об-ҳаво бўлади, деб хабар бермоқда Ўзгидромет.Ҳаво ҳарорати кечалари +18…+23 даража, кундуз кунлари +33…+38 даража атрофида бўлади. Бу ушбу давр меъёридан бироз юқори бўлади.Синоптиклар прогнозига кўра, 12 ва 13 август кунлари Қозоғистон ҳудуди орқали Урал ҳудудларидан Ўзбекистон ҳудудига нисбатан салқин ҳаво кириб келади. Осмонда булутлар пайдо бўлади, лекин ёмғир ёғиш эҳтимоли кам.Республика бўйича баъзи жойларда шамол 15−20 м/с гача кучаяди. Кечалари ҳаво ҳарорати ўзгармайди, кундуз кунлари +30…+35 даражагача пасаяди ва иқлимий меъёрга яқинлашади.\n© Sputnik / Рамиз БахтияровПикник у фонтана рядом с цирком\n12 ва 13 август кунлари Қозоғистон ҳудуди орқали Урал ҳудудларидан Ўзбекистон ҳудудига нисбатан салқин ҳаво кириб келиши кутилмоқда.\nТОШКЕНТ, 9 авг — Sputnik. Бугун ва ҳафтанинг катта қисмида республика ҳудудлари бўйича асосан кам булутли об-ҳаво бўлади, деб хабар бермоқда Ўзгидромет.\nҲаво ҳарорати кечалари +18…+23 даража, кундуз кунлари +33…+38 даража атрофида бўлади. Бу ушбу давр меъёридан бироз юқори бўлади.\nСиноптиклар прогнозига кўра, 12 ва 13 август кунлари Қозоғистон ҳудуди орқали Урал ҳудудларидан Ўзбекистон ҳудудига нисбатан салқин ҳаво кириб келади. Осмонда булутлар пайдо бўлади, лекин ёмғир ёғиш эҳтимоли кам.\nРеспублика бўйича баъзи жойларда шамол 15−20 м/с гача кучаяди. Кечалари ҳаво ҳарорати ўзгармайди, кундуз кунлари +30…+35 даражагача пасаяди ва иқлимий меъёрга яқинлашади.


Янги Ўзбекистон университети учун контракт суммаси тасдиқланмагани айтилди - OLIY TA’LIMNI RIVOJLANTIRISH TADQIQOTLARI VA ILG‘OR TEXNOLOGIYALARNI TATBIQ ETISH MARKAZI | ОЛИЙ ТАЪЛИМНИ РИВОЖЛАНТИРИШ ТАДҚИҚОТЛАРИ ВА ИЛҒОР ТЕХНОЛОГИЯЛАРНИ ТАТБИҚ ЭТИШ МАРКАЗИ\nЯнги Ўзбекистон университети учун контракт суммаси тасдиқланмагани айтилди\n24 июль, 09:15 Yangiliklar\nЯқинда Янги Ўзбекистон университети контракт суммаси эълон қилинганди. Университет расмий сайтида келтирилишича, контракт нархи 1 семестрда маҳаллий талабаларга 24 млн 850 минг сўм, хорижий талабаларга 5 минг доллар этиб белгиланган.\nПрезидент таълим муассасалари агентлиги раҳбари Ҳилола Умарова бу рақамлар тасдиқланмаганини айтди. Унга кўра, сайтда берилган маълумот тўғри эмас.\n«Ҳисоб-китоб бўйича тўлов-контракт миқдори балки ундан ҳам қиммат бўлиши мумкин. Чунки Янги Ўзбекистон университетига топ даражадаги олийгоҳлар ишлатадиган дастур келяпти. Контракт миқдори айтилган суммадан ҳам баландроқ бўлиши мумкин, балки пастроқ бўлар, аниқ эмас», деди Ҳилола Умарова 23 июл куни бўлиб ўтган матбуот анжуманида.


“Миллий тикланиш” демократик партияси фракциясининг йиғилиши\n24.08.2009 Чоп этиш учун\n2009 йил 24 август куни Олий Мажлис Қонунчилик палатасида Ўзбекистон “Миллий тикланиш” демократик партияси фракциясининг йиғилиши бўлиб ўтди. Фракция йиғилишини Олий Мажлис Қонунчилик палатасининг Спикери ўринбосари, ЎзМТДПнинг Олий Мажлис Қонунчилик палатасидаги фракцияси раҳбари Х. Дўстмуҳамедов олиб борди.\nДавлат бюджетининг 2009 йил биринчи ярим йиллиги бўйича ижроси якунлари.\nМамлакатни ижтимоий-иқтисодий ривожлантиришнинг 2009 йил биринчи ярим йиллигида Ўзбекистон Республикаси Президенти томонидан белгилаб берилган иқтисодий ислоҳотларни чуқурлаштиришнинг энг муҳим устувор вазифаларини изчил амалга ошириш, шунингдек инқирозга қарши чоралар дастури доирасида қабул қилинган қарорларнинг ижросини таъминлаш натижасида иқтисодиётнинг барқарор ва мувозанатлашган ўсишига эришилди.\nБу давр ичида ялпи ички маҳсулот ҳажми 8,2 фоизга ошди.\nСаноатнинг етакчи тармоқларини техник ва технологик жиҳатдан модернизация қилиш борасида амалга оширилаётган чора-тадбирлар эвазига ушбу соҳадаги ўсиш 9,1 фоизни ташкил этди. Қишлоқ хўжалигидаги кўрсаткич эса 4,6 фоизга тенг бўлди. Ярим йиллик даврида истеъмол товарлари ишлаб чиқариш ҳажмининг 13,1 фоизга, чакана товар айланмаси ҳажмининг 17,7 фоизга, пуллик хизматлар кўрсатиш ҳажмининг 18,5 фоизга ўсганлиги ички эҳтиёжни қондиришнинг асосий омилларидан бўлди.\nШунингдек, “Қишлоқ тараққиёти ва фаровонлиги” йили Давлат дастурини амалга оширишга, иқтисодиётнинг реал секторини қўллаб - қувватлашга, қишлоқ аҳолиси турмуш фаровонлигини юксалтиришга қаратилган қатор тадбирлар бажарилганлиги таъкидлаб ўтилди.\nМажлисда Давлат бюджетининг харажатларида бюджетнинг ғазна ижросини амалиётга тўлиқ жорий этиш орқали аҳолини манзилли ижтимоий кўллаб-қувватлашни таъминлаш, бюджетдан ажратилган маблағларнинг самарадорлигини ошириш, инвестиция дастури харажатларини бюджетдан молиялаштиришни мақбуллаштириш, иш ҳақи, стипендия ва аҳолига бошқа тўловлар бўйича харажатларни тўлиқ ва ўз вақтида молиялаштириш, тўлов интизомини мустаҳкамлаш, солиқ юкини камайтириш асосида тадбиркорлик фаолиятига кенг йўл очиб бериш, кўпроқ янги иш ўринлари яратиш масалаларига асосий эътибор қаратилди. Маҳаллий бюджетлардан молиялаштириладиган харажатлар ўз вақтида ажратиб берилганлиги таъкидлаб ўтилди.\n“Архив иши тўғрисида”ги Ўзбекистон Республикаси қонуни лойиҳаси (биринчи ўқиш).\nХалқимиз маданий меросида архив ҳужжатларининг салмоғи каттадир. Бугунги кунда 120 та архив муассасаси, 7600 га яқин идоравий архив фаолият кўрсатиб, Миллий архив фондига киртилган 8 милиондан ортиқ сақлов бирлигида юз миллиондан кўпроқ архив ҳужжатлари мавжудлигининг ўзиёқ Ўзбекистоннинг бу соҳадаги имконияти ва салоҳияти нақадар улкан эканлигидан далолат беради, албатта.\nМустақиллик йилларида архив иши — архив ҳужжатларини бутлаш, ҳисобга олиш, сақлаш ва, айниқса, улардан ўтмишимиз ва бугунимизнинг турли йўналишларини ўрганиш натижаларини жамотчиликка етказиш йўлида фойдаланиш тизимида жуда кўп ишлар амалга ошириб келинмоқда.\n1999 йили “Архивлар тўғрисида”ги қонун қабул қилиниб, у архив иши соҳаси бўйича миллий қонун ижодкорлигида қўйилган илк залворли қадам бўлганди. Ўтган қисқа давр ичида тўпланган миллий тажриба ва реал воқелик асосида ишлаб чиқилган мазкур қонун архивларни шакллантириш, сақлаш ва улардан фойдаланишда юзага келадиган муносабатларни ҳамда архив муассасалари фаолиятини тартибга солиш, Ўзбекистон ҳудудида мавжуд бўлган барча архив ҳужжатларини тўлиқ қамраб олиш, Миллий архив фондининг яхлитлигини сақлаб қолиш ва фуқаролар, жамият ва давлатнинг ижтимоий, маданий, илмий ва бошқа эҳтиёжларини қондириш мақсадида архив ҳужжатларини ҳисобга олиш, экспертиза қилиш, рўйхатдан ўтказиш, бутлаш ҳамда улардан фойдаланишнинг ягона тартибини белгилашга қаратилган эди.\nШу билан бирга охирги ўн йил ичида сўз кетаётган соҳада жадал ривожланиш ва кўплаб ўзгаришлар юз берди. 2004 йили Вазирлар Маҳкамаси томонидан қабул қилинган “Ўзбекистон Республикасида архив ишини бошқаришни янада такомиллаштириш тўғрисида”ги қарорга биноан Ўзбекистон Республикаси Вазирлар Маҳкамаси ҳузуридаги Бош архив бошқармаси Ўзбекистон Республикаси Вазирлар Маҳкамаси ҳузуридаги "Ўзархив" агентлигига айлантирилди, яъни архив иши соҳасига масъул давлат идорасининг мақоми оширилди ҳамда унинг асосий вазифалари белгилаб берилди.\nМазкур қарор ижроси йўлида Архив иши ва иш юритишни ривожлантириш дастури, Архив иши ва иш юритишни ривожлантиришнинг мақсадли мўлжаллари қабул қилинда (2008 йил). Ўзбекистон Республикаси Президентининг 2008 йилдаги Фармони билан эса Марказий давлат архивларини реконструкция қилиш ҳамда уларни техник модернизациялаш чора-тадбирлари белгилаб қўйилди. Бинобарин, мазкур жараён қонун ижодкорлиги соҳаcида ҳам ўз аксини топиши лозимлиги табиий вазифадир. Қонунчилик палатаси Фан, таълим, маданият ва спорт масалалари қўмитасининг амалдаги “Архивлар тўғрисида”ги қонун ижроси юзасидан Агентликнинг ўзида ва бир қатор вилоятларда олиб борган назорат-таҳлил ишлари ҳам буни тасдиқлайди.\nНегаки,биринчидан, амалдаги қонун “Архивлар тўғрисида” деб номлангани билан унда асосан архив ҳужжатларини бутлаш, ҳисобга олиш, сақлаш ва улардан фойдаланишни ташкил этиш бўйича фаолият масалалари ўз аксини топган, яъни қонуннинг номи ва мазмуни ўзаро мутаносиб эмас;\nиккинчидан, соҳа учун бош масала — архив муассасаси, идоравий архив, архив ҳужжати каби ҳар бири алоҳида-алоҳида амалий аҳамият касб этувчи, соҳанинг ўзаги ҳисобланмиш институтлар битта тушунча орқали таърифланганки, ушбу ҳолат қонуннинг ўзида ҳам, айниқса, ундаги қоидаларни ҳуқуқий қўллашда ҳам қарама-қаршиликлар ва муаммолар туғдирмоқда;\nучинчидан, соҳа ҳолати ва ривожи учун мутасадди давлат ҳокимияти ва бошқаруви органларининг ваколатлари очиб берилмаган, аниқ ва мақсадга мувофиқ тарзда белгилаб қўйилмаган;\nтўртинчидан, тарихий, илмий, ижтимоий, иқтисодий, сиёсий ва маданий аҳамиятга эга бўлган архив ҳужжатларини ҳисобга олиш, сақлаш вазифаси юклатилган жуда муҳим институт — Миллий архив фондини шакллантириш ва сақлаш билан боғлиқ мавжуд қоидалар бугунги кун талабларига жавоб бермайди;\nбешинчидан, архив муассасаларининг мулк шаклига кўра турлари, уларни ташкил этиш, қайта ташкил этиш ва тугатиш тартибига доир масалалар қайта кўриб чиқишга муҳтож.\nолтинчидан, архив ҳужжатларини ҳисобга олиш масаласи фақат Миллий архив фонди таркибига киритилган архив ҳужжатлари билан чекланиб, фондга киритилмаган ва янгитдан пайдо бўлаётган архив ҳужжатларини ҳисобга олиш тартиби умуман назардан четда қолган. Ваҳоланки, бундай ҳужжатларнинг сони ҳозирги кунда миллионлабдир.\nеттинчидан, архив ҳужжатларини сақлашда асосий урғу доимий сақлаш институтига қаратилиб, архив ҳужжатларини муддатидан қатъи назар сақлаш талаби ва у билан боғлиқ умумий тартиб ўз аксини топмаган;\nсаккизинчидан, соҳа учун муҳим саналган бир қатор институтлар тушунча сифатида очиб берилмаган ёки умуман қонунда назарда тутилмаган;\nтўққизинчидан, ташкилотлар қайта ташкил этилганда, хусусийлаштирил-ганда уларда мавжуд архив ҳужжатларининг келгуси тақдири каби муҳим масала умуман назардан четда қолган;\nўнинчидан, архив ҳужжатларидан фойдаланиш, уларни Ўзбекистон Республикасидан олиб чиқиш ва Ўзбекистон Республикасига олиб кириш каби муҳим масалалар ҳам саёз ёритилган;\nўн биринчидан, қонун кўпроқ Миллий архив фонди ва давлат архивларини назарда тутиб ёзилганлиги яққол кўриниб туради. Ваҳоланки, архив ҳужжатлари нафақат Миллий архив фонди ва давлат архивлари, балки нодавлат архивлар, идоравий архивлар, шахсий архив ҳужжатлари таркибида ҳам бутланиши, ҳисобга олиниши, сақланиши ва улардан фойдаланилиши мумкин. Реал воқелик ҳам аслида шундай;\nва, ниҳоят, ўн иккинчидан, қонун ҳозирги замон қонунчилик техникаси нуқтаи назаридан қайта кўриб чиқилишга жиддий муҳтождир.\nШулардан келиб чиқилган ҳамда соҳа мутасаддилари ва мутахассисларининг фикрини ҳам инобатга олган ҳолда “Архив иши тўғрисида”ги янги қонун лойиҳасини ишлаб чиқилди. Қонун лойиҳасида қуйидаги муаммолар ўзининг ҳуқуқий ечимини топиши назарда тутилмоқда:\nбиринчидан, қонунинг номи, мақсади ва мазмуни ўзаро ҳамоҳанг ҳолатга келтирилмоқда. Яъни у архив иши — архив ҳужжатларини бутлаш, ҳисобга олиш, сақлаш ва улардан фойдаланишни соҳасидаги муносабатларни тартибга солади;\nиккинчидан, архив муассасаси, идоравий архив, архив ҳужжати каби ўзига хос муҳим институтлар моҳияти амалиётга мос равишда ажратилиб, ҳар бирининг ҳаққоний тушунчаси берилмоқда;\nучинчидан, соҳа ҳолати ва ривожи учун мутасадди давлат ҳокимияти ва бошқаруви органларининг ваколатлари аниқ ва мақсадга мувофиқ тарзда белгилаб қўйилмоқда;\nтўртинчидан, Миллий архив фондини бутлаш ва сақлаш, айниқса, унинг таркибига киртитилган архив ҳужжатларини ҳисобга олиш масалалари аниқ ёритиб берилмоқда. Хусусан, архив ҳужжатлари Миллий архив фондининг таркибига киритилган архив фондларининг ҳажми ва таркиби тўғрисидаги асосий маълумотларни ҳисобга олиш вазифаси юклатилган янги институт — Миллий архив фондининг Давлат каталоги жорий этилмоқда. Миллий архив фондининг таркибига киритилган архив ҳужжатларининг фуқаролик муома-ласининг хусусиятлари билан боғлиқ қоидалар жорий этилмоқда;\nбешинчидан, архив муассасаларининг мулк шаклига кўра турлари, уларни ташкил этиш, қайта ташкил этиш ва тугатиш тартибига доир масалалар бугунги кун талабига мос равишда қайта кўриб чиқилмоқда;\nолтинчидан, архив ҳужжатларини бутлаш, ҳисобга олиш, сақлаш ва улардан фойдаланиш каби муҳим масалалар фақат Миллий архив фонди таркибига киритилган архив ҳужжатлари нуқтаи назаридан эмас, балки умумийликдан хусусийлик ва алоҳидаликка мезони асосида ёритиб берилмоқда;\nеттинчидан, архив ҳужжатларини сақлаш масаласига сақлашнинг турлари ва муддатлари каби омиллардан келиб чиқиб ёндошилмоқда;\nсаккизинчидан, соҳа учун муҳим саналган бир қатор институтлар тушунча сифатида очиб берилмоқда (алоҳида қимматли ҳужжат, иш юритиш, ноёб ҳужжат, суғурта нусха, шахсий таркиб бўйича ҳужжатлар, ҳужжатларнинг қимматлилигини аниқлаш экспертизаси);\nтўққизинчидан, хусусийлаштирилган, қайта ташкил этилган ташкилотлар архив ҳужжатларининг келгуси тақдири билан боғлиқ муаммо ечиб берилмоқда;\nўнинчидан, архив ҳужжатларидан фойдаланиш, уларни Ўзбекистон Республикасидан олиб чиқиш ва Ўзбекистон Республикасига олиб кириш каби муҳим масалаларни тартибга солувчи янги қоидалар киритилмоқда;\nўн биринчидан, лойиҳа ҳозирги замон қонунчилик техникаси нуқтаи назаридан тайёрланиб, муайян йўналишларга биноан бобларга ажратилган ҳолда тақдим этилмоқда.\nШунингдек йиғилишда, “Жиноий фаолиятдан олинган даромадларни легаллаштиришга ва терроризмни молиялаштиришга қарши курашиш тўғрисида”ги Ўзбекистон Республикаси Қонунининг такомиллаштирилганлиги муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш ҳақида”ги Ўзбекистон Республикаси қонуни лойиҳаси (биринчи ўқиш) муҳокама қилинди.\nЙиғилишда муҳокама қилинган масалар юзасидан фракциянинг нуқтаи-назари белгилаб олинди ва улар юзасидан тегишли қарор қабул қилинди.\nЙиғилишда партиянинг Олий Мажлис Қонунчилик палатасидаги фракцияси аъзолари, Марказий Кенгаш Ижроия Қўмитаси девони ходимлари ва ОАВ вакиллари иштирок этдилар\nКўришлар сони: 11207


Беларусь ва Россияда картошка ажиотажи тинди, лекин у Марказий Осиё ҳамда Кавказга кўчди • EastFruit\nБош саҳифа › Янгиликлар › Беларусь ва Россияда картошка ажиотажи тинди, лекин у Марказий Осиё ҳамда Кавказга кўчди\nБеларусь ва Россияда картошка ажиотажи тинди, лекин у Марказий Осиё ҳамда Кавказга кўчди\nМуаллиф: EastFruit 26 Окт 21 083\nEastFruit таҳлилчиларининг хабари беришича, Россия ва Беларусга ўз маҳсулотлари йиғим-терими пайтида картошканинг фаол олиб кирилиши натижасида юзага келган ажиотаж аста-секин тинди. Бироқ, энди шундай ҳолат Марказий Осиё ва Кавказ мамлакатларида кузатилмоқда.\nБеларусь, Россия, Молдова ва Украина\nБу Беларусь ва Россияга картошка импорти тўхтаганини эмас, аксинча, бозорда талаб ва таклиф орасидаги маълум мувозанат муайян нуқтага етганини англатади. Бунга маҳаллий етиштирилган картошка бўйича таклифларнинг ортиши ва бозор импорт қилинган сабзавотлар билан тўлиши ҳисобига эришилди. Натижада, Беларусда картошка нархи тўрт ҳафта, Россияда эса уч ҳафта давомида барқарорлигича қолмоқда.\nБироқ, нархлар анча юқорилигича қолмоқда. Беларусда картошканинг улгуржи нархи ўтган йилнинг худди шу санасидагидан икки баравар, Россияда эса 2,1 баравар қиммат. Шу билан бирга, Россияда картошка қимматроқ – килограмми 0,48 доллар, Беларусда килограмми 0,37 доллар. Таққослаш учун айтадиган бўлсак, Украинада ҳозир юқори сифатли картошканинг 1 кг 0,23 доллардан, Молдовада эса 0,20 доллардан сотилмоқда.\nШунга кўра, бозор барқарорлашганига қарамай, Беларусь Украинадан авваллари картошкани қандай импорт қилган бўлса, худди шундай давом этмоқда, лекин кичикроқ ҳажмда импорт қиляпти. Бундан ташқари, бозор иштирокчиларининг айтишича, Россияга Украина картошкасининг реэкспорти ҳажми ҳам сезиларли даражада тушиб кетди. Россия жаҳоннинг кўплаб мамлакатлари, хусусан, Эрон, Молдова ва Қирғизистондан картошка сотиб олишни давом эттирмоқда. Оператив маълумотларга кўра, Россия бозорида Покистон картошкаси ҳам мавжуд.\nБироқ, картошканинг Беларусь ва Россиядаги юқори нархи Марказий Осиё ҳамда Кавказ мамлакатларида ушбу маҳсулот қимматлашига олиб келди.\nРоссияга картошка экспорти таъсири остида Молдовада унинг нархи ошди. Ички бозорда ғайриоддий ҳолат ҳукмрон – сотувда умуман импорт маҳсулотлари йўқ. Бироқ, мамлакатда картошка сақлаш инфратузилмаси яхши ривожланмагани боис, бозорнинг барча иштирокчилари яқин келажакда нархлар янада тез ўсишига ишонишмоқда.\nГрузияда ҳам худди шу сабабларга кўра, нархлар ошиши кузатилмоқда. Яқин вақтгача Грузиядан картошка экспорти аномал даражада юқори эди, шунинг учун нархлар янада ошиши кутилмоқда. EastFruitнинг Грузиядаги жамоасининг фикрича, умидлар шунчалик каттаки, картошка йиғим -теримида кунига 25 доллар (бу мамлакат учун юқори нарх), тўлаб, мавсумий ишчилар ёлланмоқда! Грузия картошка етиштирувчилари бу харажатлар ортиғи билан қопланишига ишонч билдиришяпти. Демак, бу ерда ҳам картошка бўйича кутилаётган нархлар анча юқори. Ҳозирча Грузияда картошка нархи Беларусдаги нархлар даражасига яқинлашган, шунинг учун, экспорт тезлиги пасайиши эҳтимоли баланд.\nЎзбекистон, Тожикистон ва Қозоғистон\nЯқинда Ўзбекистонда картошка нархи бир ҳафта ичида бирданига 43 фоизга кескин ошгани ҳақида хабар берган эдик. Ўзбекистон аҳолисини «иккинчи нон» билан таъминлашга дахлдор бундай кескин вазиятни ҳисобга олиб, мамлакат ҳукумати картошка импорти учун ҚҚСни бекор қилди. Қувонарлиси, бу мева-сабзавот савдоси вакиллари учун ўзига хос бир сигналдир. Ва бизнинг мутахассислар Тожикистонда Ўзбекистон бозорини таъминлаш учун картошканинг улгуржи партияларига харидорлар пайдо бўлганини маълум қилишди.\nБу мантиқан тўғри, чунки, айни пайтда Тожикистонда картошка нархи тахминан 0,27 доллар/кг ни ташкил этмоқда – бу Ўзбекистонга қараганда икки баравар паст нарх! Айтганча, мазкур кўрсаткич бутун минтақадаги энг паст нарх. Ҳатто минтақада картошка экспорти бўйича биринчи ўринни эгаллаган Қозоғистонда ҳам ҳозирча картошка нархи анча баланд. Шу билан бирга, Қозоғистон картошка импорти бўйича барча рекордларни ортда қолдирмоқда.\nДарвоқе, Тожикистонда картошка нархи кўтарила бошлади. Агар бу мамлакатда экспорт учун картошка сотиб олиш ҳажми кескин ўсадиган бўлса, ажиотаж талаб ва маҳсулот етишмай қолишидан хавфсираш юзага келади. Шунга кўра, Тожикистонда ҳам картошка нархининг ўсиши истиқболлари анча юқори.\nЯна бир қизиқ жиҳат – Афғонистон картошкасининг Ўзбекистон бозорида пайдо бўлиши. Етказиб бериш ҳажми анча юқори деб баҳоланмоқда, бироқ бозор иштирокчиларининг хабар беришича, гап нафақат афғон картошкаси, балки картошканинг Покистондан Ўзбекистонга реэкспорти ҳақида кетаётган бўлиши мумкин.\nБу босқичда картошка етказиб бериладиган минтақа қаер эканлиги у қадар аҳамиятли эмас, зеро, керакли маҳсулот ҳажми бўлса, бас. Шу муносабат билан савдогарлар ҳозир Шарқий Европада картошка нархи энг паст бўлган Польшага эътибор қаратишса айни муддао бўлар эди. Бундан ташқари, Польша картошкаси нархи ўтган ҳафта тушиб кетди. Марказий Осиёдаги нархлар ўсиши динамикаси ҳисобга олинган ҳолда Польша картошкаси бу минтақага ҳозирданоқ етказиб берилиши мумкин. Унинг ҳар бир килограммини 0,15 доллардан харид қилса бўлади ва бу ўтган ҳафта Ўзбекистонда картошка сотиб олинган нархдан уч баравар арзон.\nҲар қандай вазиятда ҳам жорий мавсумда минтақа бўйлаб картошка етказиб бериш ҳажми жуда паст бўлиб, нархлар нисбатан юқорилигича қолиши мумкин. Ҳозирча фақат Украинада картошка нархи йиғим-терим бошланган пайтдан бери ўзгармади. Бироқ, бу ерда ҳам, эҳтимол, тез орада нархлар кўтарила бошлаши мумкин.


Хато ва танқид - Hidoyat.uz\nАсосий саҳифа Мақолалар Хато ва танқид\nЧоп этилди Noyabr 17, 2019 Хато ва танқидda fikr bildirishni o'chirish\nХато қилмаган янгилик ярата олмайди. Бирор иш қилмоқчи бўлсангиз, мақтовчилар билан бирга дарҳол танқидчилар ҳам топилиб қолади.\nМақтов бевафо дўстдир. У сизни чўққига олиб чиқиб, омонат ўринга жойлаб қўяди. Арзимас баҳона билан у жойдан қулашингиз мумкин. Агар омон қолиб, ўша мақтовни қидирсангиз, зинҳор топа олмайсиз. Чунки у яна бир мақтовга ўч кимсани чўққига олиб чиқиб кетган бўлади. Лекин танқид ундай эмас. Ҳар бир танқид елкангизда қанот пайдо қилади.\nҲаётимиздаги энг тўғри танқид хатоларимиздир. Хато қиляпмизми, демак, биз йўлда давом этяпмиз. Хатолар кўприкнинг чириган ёғочларидир. Тойилмагунча, кўприк яроқсиз эканини билмайсиз. Аммо кетма-кет тойилиш ҳам ақлли кишининг иши эмас.\nХато ҳам жонли мавжудотга ўхшайди. Қатъиятимиз туфайли чекинади. Хато қилмаслик эмас, балки унга ўрганиб қолмаслик муҳим.\nЭнг улуғ орзу\nКимнидир ўзингизга яқин олдингиз. Ундан ёрдам кутдингиз. Унга қаттиқ ишондингиз ва натижа сиз ўйлагандек бўлиб чиқмади: орзуларингиз амалга ошмади. Бу инсонга хос ҳолат.\nАммо Холиққа қилинган илтижо, умид ҳеч қачон бесамар кетмайди. У Зот муҳтожларнинг қўлини қуруқ қайтармаган. Аксарият орзуларимиз амалга ошади. Бир муддат бундан сармаст ҳам бўламиз. Лекин ҳамма нарса ўткинчи.\nБир умр орзу қилиш, кутишга арзийдиган фақат бир нарса бор: бу – ЖАННАТ. Жаннатни деб тиним билмаслик, дунё роҳатидан кечиш – ҳақиқий орзу. Агар кимнинг жаннат орзуси амалга ошса, у энг бахтиёрдир.


Ҳиндистонлик миллиардер Мукеш Амбани 4G алоқани таъминловчи Jio хизмати акцияларини сотгандан кейин Forbes’нинг миллиардерлар рўйхатида юқорилади.\nФото: Фото: Amit Dave / Reuters\nШундан кейин Reliance Industries ҳинд компаниясининг асосий эгаси Мукеш Амбани энг бой одамлар рўйхатининг етакчи ўнталигига кирди. У, шунингдек, етакчи ўнталикдан ўрин олган ягона осиёлик ҳисобланади.\nНашр маълумотларига кўра, Амбани айни вақтда рейтингнинг 9-ўрнини эгалламоқда. Унинг бойлиги бир неча кун ичида 3,5 млрд долларга кўпайиб, ҳозирда 64,6 млрд долларга баҳоланмоқда.\nБир кун аввал Reliance Industries компанияси Jio хизматининг 15,2 млрд долларлик 24,7 фоиз акциясини сотганини эълон қилган. Акцияларни сотиб олганлар орасида Facebook ҳам бўлган. Шундан кейин Reliance Industries акциялари бир кун ичида 6 фоиздан кўпроққа, март ойидан бери эса деярли 2 марта қимматлашган.\nАйни вақтда миллиардерлар рўйхатининг энг юқори поғонасини 160 млрд долларлик капитал билан Amazon раҳбари Жефф Безос эгалламоқда. Кейинги ўринларни Microsoft асосчиси Билл Гейтс ва Louis Vuitton Moet Hennessy компаниялар гуруҳи президенти Бернар Арно эгалламоқда.\n22:17 / 22.05.2020\nАҚШда Осиёнинг гигант қотил-қовоғарилари хавф солмоқда


Жо Байден биринчи ўринда кимга қўнғироқ...\n21.01.2021 12:26 0 5423\nОқ уй матбуот котиби Жен Псаки АҚШнинг янги президенти Жо Байденнинг илк халқаро қўнғироғи кимга аталганини маълум қилди. Байден Канада бош вазири Жастин Трюдо билан суҳбатлашмоқчи. Бу биринчи навбатда Оттава билан муносабатлар, шунингдек, Байден имзолаган фармонга кўра тўхтатилаётган Keystone XL қурилиши билан боғлиқ.\nПсаки Байденнинг Россия президенти Владимир Путин билан суҳбатлашиши эҳтимоли ҳақида маълумотга эга эмаслигини айтди. Таъкидлашича, Байден «ҳамкорлар ва иттифоқчилар» билан гаплашиб олиш ниятида.\nАҚШ Канада Жо Байден Жастин Трюдо


Трамп: "кичик ракетачи" билан музокаралар – вақтни зое кетказишдир\nАҚШ Президенти Дональд Трамп мамлакат давлат котиби Рекс Тиллерсонга твиттер орқали мурожаат қилар экан, Шимолий Корея етакчиси Ким Чен Ин билан музокаралар ўтказиб вақтини зое кетказаётгани юзасидан баёнот берди.\n"Мен, ўзимизнинг ажойиб давлат котибимиз Рекс Тиллерсонга, кичик ракетачи билан музокаралар ўтказишга уриниб вақтини бекорга сарфлаётганини айтдим", – дея ёзди Трамп ўз твиттида. У қўшимча сифатида: "Рекс, кучини сақла, биз қилиниши керак бўладиган ишни қиламиз", – деб ёзди.\nТрампнинг навбатдаги твити тўрт соатдан кейин ёзилди: "Ракетачи билан хушмуаммола бўлиш 25 йилдирки иш бермаётган экан, нима учун эндиликда иш бериши керак? Клинтон ҳам, Буш ҳам, Обама ҳам ҳеч нарса қила олмади. Менинг қўлимдан келади".\nТрамп БМТ бош Ассамблеясидаги нутқида илк бор Шимолий Корея етакчисини "ракетачи" деб атаган эди. У Шимолий Кореяни "бутунлай йўқ қилиш" билан пўписа қилди.\nБунга жавобан Ким Чен Ин “натижа унинг кутганидан ҳам ошиб кетишини” Трампга ваъда қилди. Шу билан бирга қандай қадам босишини маълум қилмади. "Мен, олов билан албатта бу тентак америкалик қарияга кўрсатиб қўйман", – дея баёнот берди КХДР раҳбари.\n"Ракетачи", оригиналда Rocket Man – Элтон Жоннинг машҳур қўшиғи.


Жин чалиши ҳақида динимиз нима дейди? | Azon.uz - Ахборот-таҳлилий портал\nЖин чалиши ҳақида динимиз нима дейди?\n2958 01:00 09.05.2019\nАллоҳ таоло оламларни яратди. Улардан бири инсонлар олами бўлса яна бири жинлар оламидир. Хўш, «жин» ўзи нима? У қандай махлуқот?\nМўмин-мусулмонлар «жин» деб, аталувчи махлуқотнинг борлигига имон келтирадилар. Уларни оддий ҳолатларда кўриб бўлмайди. Биз улар ҳақидаги маълумотларни энг ишончли манбалар: Қуръони карим ва ҳадиси шарифлардан оламиз. Қуръони карим нозил бўлишидан олдин араб қабилалари жинларга худолар, деб ишонишган. Улар жинларнинг насаби Аллоҳ таолога етиб боради, Унинг жинлардан шериклари бор, деган бузуқ эътиқодга бўйсунишган.\nАрабларда жинларнинг ҳукми ер юзида ўтади, деган эътиқод бўлиб, агар улардан бирорталари бирор жойга бориб, ётиб қолмоқчи бўлса, «Ушбу жойнинг хўжайин жинидан паноҳ сўрайман», деган дуони ўқишарди.\nАллоҳ таоло жинларни тутунсиз оловдан яратган. Улар ўзлари кўринмай туриб, бизларни ва бошқа нарсаларни кўриши ва турли шаклларга киришлари ҳам мумкин. Шунингдек, улар худди биз каби ирода ва ихтиёрли, илм ва маърифатга қобилиятли, иймон ва ибодатга таклиф қилинган ҳамда куфр ва исёндан қайтарилган махлуқотлардир.\nАллоҳ таоло Қуръони каримда: «Жин ва инсни (инсонларни) фақатгина Менга ибодат қилишлари учун яратдим» ("Тур" сураси, 56-оят), дейди.\nДемак, жинлар ҳам инсонлар каби фақатгина Аллоҳга ибодат қилиш учун яратилган. Уларнинг орасида ҳам инсонлар каби иймонли-иймонсиз, яхши-ёмон, адашган ва ҳидоят топганлари бор. Қиёмат куни Аллоҳ таоло худди биз каби уларни ҳам ҳисоб-китоб қилади. Имон келтириб, яхши йўлда юрганлари жаннатга, имонсиз бўлиб, ёмон йўлни танлаганлари дўзахга киради.\nАллоҳ таоло Одам алайҳиссаломни тупроқдан яратган. Айрим манбаларда одам яратилишидан олдин ер юзида етти минг йил давомида жинлар яшагани айтилади. Жинлар ҳам биз каби оила қуриб яшайди, ўзларидан насл қолдиради. Ейди, ичади ва ҳоказо.\nЮқорида айтилган ҳар бир сўзимизга Аллоҳнинг каломи Қуръони каримдан далиллар келтириш мумкин.\nОдам жисмига жинларнинг таъсири борми?\nЮқорида айтилганидек, жинларнинг ҳам имонли яхшиси, имонсиз ёмони бўлади. Уламоларимиз имонсиз ёмон жинларнинг одамларга таъсири бўлиши мумкин, деб айтадилар. Бунда кўпинча, одамларнинг ўзлари айбдор бўлади. Жинлар ўзларига ишонадиганлар, васвасага учраганлар, Аллоҳ таолонинг зикридан узоқ ва Қуръони карим тиловатида ғофил бўлганлар, жинлардан сақланиш учун ўқиладиган дуоларни ўқимай юрганларга тегиши мумкин.\nДам солиш нима?\nДам солиш — Расулуллоҳ соллаллоҳу алайҳи васалламнинг ҳадисларида келган, Қуръон суралари ила дам солишдир. Дам солишнинг энг афзали — инсон ўзига-ўзи дам солишидир.\nҲар бир мўмин мусулмон,пайғамбаримиз соллаллоҳу алайҳи васаллам тавсия қилган суралар ва дуоларни ўқиб юриши керак. Жумладан, эрталаб бомдод намозидан сўнг «Фотиҳа», «Оятул курси», «Ихлос», «Фалақ», «Нас» сураларини ўқиб юриш турли сеҳр ва кўз тегишидан сақлайди. Шунингдек, кечаси ухлашдан олдин ҳам худди шу сураларни ўқиб ўзига-ўзи дам солиб ётиш тавсия этилади.\nМаъмуржон ЭРКАЕВ, исломшунос.\nmahalladosh.uz сайтидан олинди.\n48 07:30 04.06.2020\n762 07:40 03.06.2020\n882 15:31 02.06.2020\n1142 23:00 01.06.2020\n3591 20:00 29.05.2020\n4754 19:30 29.05.2020


Русларнинг учдан икки қисми меҳнат мигрантлари оқимини чеклаш тарафдори бўлиб чиқди\n12:37 / 28.04.2017\nРоссияликларнинг учдан икки қисми (67 фоиз) РФ ҳукумати мамлакатга келаётган меҳнат мигрантлари оқимини тўхтатишга ҳаракат қилиши керак, деган фикрда. Русларнинг ҳар бешинчиси эса бунга қарши (19 фоиз). Бундай хулосага “Левада-Центр” ижтимоий тадқиқотчилари келишган. Улар Россиянинг 48 минтақасида жойлашган 137 аҳоли пунктида 17-20 февраль кунлари 1600 нафар инсон ўртасида ўтказилган сўров якунларини таҳлил қилишди.\nЎз позициясини билдириш билан боғлиқ муаммога 13 фоиз иштирокчилар дуч келган.\nРоссияликлар кўп ҳолларда Шимолий Кавказ (41 фоиз уларни салбий қабул қилади, 41 фоиз – нейтрал, 9 фоиз - яхши) ва Ўрта Осиёдан (38 фоиз – ёмон, 48 фоиз – нейтрал, 10 фоиз - яхши) бўлган меҳнат мигрантларига муросасизлик ҳақида гапиришган.\n2007 ва 2017 йиллар оралиғидаги даврда Украинадан бўлган меҳнат мигнатларига совуқ муносабат даражаси ошган ҳамда, аксинча, Кавказорти давлатларидан бўлган мигрантларга муносабат бир қадар яхшиланган.\nШу тариқа, Украинадан келганларга россияликларнинг айни дамда 25 фоизи ачинади, 52 фоизи уларга муроса билан муносабатда бўлади, 19 фоизи эса – ёмон муносабатда. Арманистон, Грузия, Озарбойжондан бўлган меҳнат мигрантларига россияликларнинг 10 фоизи яхши муносабатда, 51 фоизи – нейтрал, 34 фоизи эса – ёмон муносабатда.\nРоссияликларнинг тасаввурига кўра, меҳнат мигрантлари одатда, “таълим олмаган шахслар бўлиб, улар фақатгина малакасиз меҳнат билан шуғулланиши мумкин” (32 фоиз), “кўплаб қийинчиликларга дуч келишган бахтсиз кишилар” (28 фоиз), шунингдек “аҳолининг ижтимоий ёмон қатламларидан чиққан шахслар” (15 фоиз).


Йоахим Лев – Евро-2020 ҳақида: Биз асосий фаворит эмасмиз\nГермания терма жамоаси бош мураббийи Йоахим Лев жамоанинг Евро-2020 мақсади ҳақида фикрларини билдириб ўтди.\n“Бугунги Германия жуда истеъдодли, кучли амбицияга эга, ғалабага ўч. Бизнинг ҳозирги таркибимиз ЖЧ-2010 қараганда анча кучли. Лекин биз асосий фаворит эмасмиз. Шунинг учун бизнинг футболчилар ривожланишда давом этишлари зарур. Биз айнан шу устида иш олиб боряпмиз.\nФранция, Англия узоқ вақт давомида бир ҳил таркиб билан ўйнаб келмоқда. Голландия, Испания ҳам бор. Соврин учун кураш жуда қийин бўлади. Лекин йигитлар ҳақиқатдан ҳам яхши ўйин намойиш қилишмоқда”, - дейди Лев.\nГермания термаси Евро-2020 саралаши Йоахим Лёв


Мамлакатда таълимни ривожлантириш билан учинчи Ренессансга эришиш мумкин – Президент - UzNews.uz\nМамлакатда таълимни ривожлантириш билан учинчи Ренессансга эришиш мумкин – Президент\nЎзбекистон мустақиллигининг 29 йиллиги байрамига бағишланган тантанали тадбирда Президент Шавкат Мирзиёев нутқ сўзлади.\nБугун, 31 август куни Кўксарой қароргоҳида Ўзбекистон мустақиллигининг 29 йиллиги байрамига бағишланган тантанали тадбир бўлиб ўтди.\nТадбирда Президент Шавкат Мирзиёев нутқ сўзлади.\nПрезидент ўз нутқида бугун жаҳон миқёсида юртимиз ҳақида сўз кетганда "Янги Ўзбекистон" ибораси тилга олинаётганини, бу эса кейинги йилларда тараққиётнинг мутлақо янги босқичига қадам қўйганимизни, эришилаётган ютуқларнинг эътирофи эканлигини таъкидлади.\n– Ҳозирги замонда Ўзбекистонда янги бир уйғониш – Учинчи Ренессанс даврига пойдевор яратилмоқда, десак, айни ҳақиқат бўлади. Чунки бугунги Ўзбекистон – кечаги Ўзбекистон эмас. Бугунги халқимиз ҳам кечаги халқ эмас, - деди давлат раҳбари.\nШавкат Мирзиёев шунингдек, мамлакатда мактабгача таълим, умумий таълим ва олий таълим ривожлантирилса албатта, учинчи Ренессансга эришиш мумкинлигини алоҳида қайд этиб ўтди.\n– Танамизда буюк боболарнинг қони бор, фарзандларимизда бунга 100 фоиз билими ҳам, ғайрати ҳам бор. Фақат биз уларга имконият яратишимиз керак.\nСўнгги 4 йилда мамлакатимизда 44 та янги олий таълим муассасалари ташкил этилди. Йил охиригача яна 43 та очилади. Бу кўрсаткичлар ёшларимизнинг, ота-оналарнинг эртанги кунга ишончидан дарак беради. "Давлат шароит яратяпти, мен фарзандимни ўқитаман, камолини кўраман" демоқда. Бу йил 1,5 млн ўғил-қизларимиз ўқишга ҳужжат топширди. Келинглар, уларга имтиҳонларда омад ва зафарлар тилайлик, - деди Шавкат Мирзиёев.\nДавлат раҳбари ўз нутқида таълим тизими ва унда фаолият кўрсатаётган устозлар хизматларини эътироф этар экан, жумладан, шундай деди:\n– Ота-она мактаб жамоасидан қачон рози бўлади? Қачонки мактабга, таълим тизимига ишонса. Вақти-соати келади, ўқитувчилар ойлигини 1000 доллар эквивалентига етказамиз. Таълимни, ўқитувчини обрўсини кўтарсак, мактаб остонасини "Сиз" десак, албатта йиллар ўтиб ҳозирги 1-синф ўқувчиси эртага Улуғбек, Ибн Сино, Беруний бўлади. Мен бунга ишонаман.\n15 январь, 11:18\nВояга етмаганларнинг чет элга чиқишида яна бир енгиллик йўлга қўйилди


Ашурали Жўраев. Мансура (ҳикоя) | www.ziyouz.uz\nБош саҳифа Ўзбек насри онлайн антологиясиАшурали Жўраев (1956)Ашурали Жўраев. Мансура (ҳикоя)\nАшурали Жўраев. Мансура (ҳикоя)\nЧоп этилган 30.06.2020 30.12.2020 МуаллифZiyouz.uz\n“Адабиётга туғма муҳаббатимни изҳор қилишга қаттиқ бел боғладим. Нима муяссар бўлди, нима бўлмади. Аммо ҳеч қачон тулпорларни тақалаганларида мен четда туриб оёғимни кўтармадим”.\nБолалигидан адабиётга, адабиёт сабаб китобга астойдил – бутун борлиғи ва жону жаҳони билан қатъий меҳр қўйди у. Китобнинг ҳақиқий мўъжиза, бебаҳо маънавий хазина эканлигини жуда эрта теран англаб етгач, ундан тўйиб-тўйиб, қониқиб-қониқиб нур ичарди, олам-олам маънавий завқ олиб, билимлар уммонига ғарқ бўларди. Фикри тошқин дарёдай тўлиб-тошиб борарди. Асов отдай учқур фикрлар унга тутқич бермай, хаёлида чарх урарди, қалбида денгиз тўлқини мисол туғён қиларди.\nКейинчалик у: “Қаерда учратмай, китоб кўзимга оловдай кўринади”, деб иқрор бўлади. Ва бу маънавий оловдан қалбида, онгида чарсиллаган чўғларни ўт олдира бошлади.\nУ ёруғ оламни китоб кўзи, китоб ақли билан кўриб, ҳаётнинг мазмун-моҳиятини китоб тафаккури орқали теран идрок эта бошлади. Китоблар унга муаллим, устоз яъни пиру комил бўлди. У китобга мурид тушди. Бир умрлик фидойи ва садоқатли шогирд бўлди. Эҳ-ҳе, у ўқиган китобларининг на сон-саноғи, на бош-охири бор. Бу китобларни бирма-бир териб чиқсангиз Тошкентдан, то улуғ авлиё Нақшбанд ҳазратларининг зиёратгоҳидан ўтиб кетар, эҳтимол Ҳиротгача етар…\nЎзининг китоб тўла қайиғида Ҳазрат Алишер Навоий уммонида беармон сузди. Ва улуғ Навоийни ўқиб, ўрганиб шундай хулосага келди: “Навоий тимсолида дунё адабиётида баҳодир сўз – бу:\nХалқни бошдан-оёқ зулмдан ҳимоя қилган – сўз.\nХалқни зулмдан халос қилган – сўз.\nХалқ учун адолат ўлкасини яратган – сўз…”\nФақирлар шоҳи Машрабнинг ўтли изларидан сариқ гулларни излайди. Бобур чеккан жабру жафоларни юрагидан ўтказади. “Яссавий бобо бизни эшитармикан?” деб нидо қилади. Шоҳи Нақшбанд, Хожа Аҳрор Валий, Сўфи Оллоҳёрнинг авлиёлик ва донишмандлиги сир-асрорларини билишга астойдил киришади. У Абдулла Қодирийни, “Миллий маданий онгимизнинг жавҳари” деса, Чўлпонни “Озодликнинг орифи, ошиқи, одами эди” деб улуғлайди. “Ҳар кимнинг ўз Ойбекномаси бор”, деб эътироф этади. Ҳамид Олимжон билан Зулфиядан “ҳаётий қудратли унсият мерос қолди, дея таъкидлашдан чарчамай”ди. У Абдулла Қаҳҳор ҳақида ёзар экан: “Ҳақиқий адибнинг садоси минг йиллар қаъридан ҳам баралла эшитилаверади”, дейди. Асқад Мухтор ҳақида, “Асқад аканинг фикрсиз қолган дамлари ҳам бўлармикин?” деб ўйлайди. Одил Ёқубовга шундай таъриф беради: “Одиллик барча тўғриликларнинг отаси ва фалсафасининг булоғи”. Эркин Воҳидов сайёрасини кашф қилади ва уни “Икки асрнинг донишманд шоири”, деб баҳолайди. Яна бир ўринда Озод Шарафиддинов ҳақида ёзади: “Кўп замон зарбаларини ўз юрагидан ўтказди. Унинг матонати бизга дарс эди ва далда берарди…” Яна бир суҳбатида, “Неъмат Аминов адабиётда ўз ўрнини топди”, деб эътироф этади… Эҳ-ҳе, бундай теран таърифу сара баҳоларнинг адоғига етиб бўлмайди. Адабиётимизни бу қадар чуқур ва пухта ўрганган ва бутун умрини бағишлаган бундай заҳматкаш ва фидойи зотни топиш қийин.\nХХ аср адабиётимизни тўйиб-тўйиб ташналик билан сипқориб келаётган ва уни ҳамиша теран тафаккур билан таҳлил қилиб, гоҳ суюниб, гоҳ куюниб мақолалар битган, донини донга, сомонини сомонга, гулини гулга, янтоғини янтоққа эринмай ажратиб келаётган бундай аллома зотнинг борлиги адабиётимизнинг ҳақиқий бахтидир.\nУ Ғарб ва дунё адабиётига ғаввос каби шўнғиди. “Достоевский билан тунги суҳбат” қурди. Фридрих Нитщени “Тафаккур ва хаёлот сеҳргари”, деб таърифлайди. “Панчатантра”дан қадим ҳинд ҳикматлари мағзини чақади. Фолкнер, Маркес, Айтматов, Борхес асарлари ва уларнинг таржималари, жаҳон адабиётидаги оқимлар, йўналишларини тинимсиз ўқиб-ўрганишлар – ҳаммаси уни адабиётда янги бир саҳифа очишга ҳали бирор ижодкор айтмаган сўзни айтишга мудом ундар тинимсиз чорлар эди. Ўзи ҳам юраги тўлиб-тошиб бир нарсаларни қоралади. Лекин бу билан юрак тафти босилмади. У адабиёт, адабиётшуносликда батамом бошқа нарсалар ҳақида ёзишни, ҳеч ким айтмаган сўзни айтишни, бу сўз чақмоқ янглиғ юракларда из қолдиришини орзу қиларди…\nУ чиройли гулга қўниб турган гўзал капалакнинг хатти-ҳаракатини бутун вужуди, меҳри билан кузатишни жуда ёқтирарди. Капалакнинг қанотларига гўё ҳарир қалам билан чизилган бетакрор безакларга ҳаяжон билан тикиларди. Капалакнинг рақсини кузатиш баробарида унинг мовий кўзларида кўзларини кўриб, бениҳоя ҳайратга тушарди. Бу кўзлардаги ҳайратни қоғозга туширмоқни астойдил ният қиларди, жуда-жуда ёзгиси келарди…\nЯм-яшил майсалар, гиёҳлар остида сизиб чиқаётган ойнадай булоқ сувнинг жимир-жимиридан унинг аъзойи бадани жимирлаб кетарди. Ҳовучини тўлдириб олган сувда кафтларидаги чизиқлар тўлқин урарди. Майсаларнинг киприклари билан ўйинга тушганини кўриб, кўзлари қувнарди. У баъзан ўзи, баъзан ижодкор дўстлари билан турфа сайёҳатларни хуш кўрарди. Тоққа борса тоғдан, тошлардан, боғ-роғларни кезса дарахтлардан, гулзорлардан, адоқсиз йўллардан, бепоён дашту чўллардан, қизғин давралардан, бетакрор манзаралардан, қўйингки кўзи тушган маволардан мўъжиза изларди. Ва ҳеч ким кўрмаган, идрок этмаган беқиёс мўъжизаларни, илоҳий нуқталарни топарди. У топган мўъжизалар ҳам қоғозга тўкилгиси келиб, шундоқ қаламнинг бўғзида турарди, мусаффо булоқдай отилгиси келарди.\nБир куни, ҳа, Оллоҳнинг муборак кунларидан бирида унинг юрагини тошқин дарёдай тўлдириб келаётган илҳом мавжлари, вужудида улкан хазинага айланган тўлиқ дондай етилган тафаккур дурдоналари булоқдай қайнаб юзага чиқди ва узоқ кутилган илоҳий ҳодиса содир бўлди. Олтин ёмбиларидай етилган фикрлар чақмоқдай чақнаб, оппоқ қоғозда нурли излар қолдира бошлади. Қаламдан юракни чирсиллатадиган, фикрни яшнатиб юксалтирадиган, тафаккурни илоҳият сари етаклайдиган қуйма сўзлар шаршарадай оқиб келаверди. Энди ёзмасликнинг асло иложи йўқ эди.\nУзоқ йиллар юрагини қуёшдай ёндириб келган, энг ширин қувонч, бетакрор ҳаяжон ва юксак ишонч билан қалбидан вулқондай отилган ўша сўз ниҳоят қоғозда туғилди, нурли сўзлар ёруғ дунёни кўрди:\nКейин у оҳиста ёзди: “Шивирладим паришон агар қачонлардир Худо қиз ато этса, отини қўяман: Мансура!”\nСўнг биринчи жумлани меҳр-муҳаббат, қалб шижоати билан ёзди: “Менинг романларим”.\nАдабиёт ҳам ҳамиша табиат мисол янгиланиб туради. Янги жанрлар пайдо бўлади. Янги мўъжиза яратилади. Адабиёт – мўъжизадан иборат. Жозибадор сўз, фикр ва тафаккурга обдон қорилган бу романлар қўлма-қўл бўлиб кетди…\n“Мансураларда мен фикр ва энг муҳими, фикрларнинг ифодавий эркинлигини севиб қолдим”, деб иқрор бўлади у. Сўнг давом этади: “Мансуралар фикрлардаги портлашларнинг вайроналари…”\n← Аввалги Аввалги Муҳаббат Шарафиддинова. Таржимада ҳам устоз\nКейинги → Кейинги: Эгам Раҳим (1918-1977)


Давосда давлат раҳбарлари ва дунёнинг йирик тадбиркорлари иштирокидаги анжуманнинг иккинчи кунида қатор сиёсий масалалар муҳокама қилинмоқда.\n21 январ 2021, Тошкент вақти: 16:07\nАнжуманда чиқиш қилган Ироқ вице-президенти Абил Абд ал-Маҳдий мамлакатда авж олган зўравонликларга барҳам бериш учун Бағдоддаги вазиятни назоратга олиш муҳимлигини айтди.\n“Ироқликлар ўлароқ, биз Бағдодда хавфсизликни таъминлаш режаси ҳақида ўйлаяпмиз ва бу режанинг хавфсизликни таъминлай олишига ишончимиз комил. Агар Бағдоддаги урушда ғалаба қозонсак, мамлакатдаги воқеалар ривожини ўзгартиришимиз мумкин”, - деди ал-Маҳдий.\nУнинг билдиришича, Бағдодда нафақат АҚШ ҳарбийлари, балки Ироқ хавфсизлик кучларининг сонини ҳам ошириш даркор. Куннинг иккинчи ярмида Фаластин раҳбари Маҳмуд Аббоснинг ҳам нутқ сўзлаши режалаштирилган.